text:
Pinaseseg Iray Misionero a Mangalig ed si Jeremias
Koma-125 ya Impangraduar ed Gilead
Pinaseseg Iray Misionero a Mangalig ed si Jeremias
“MAKATANTANDA iyan klase na Gilead,” so inkuan nen Geoffrey Jackson, membro na Manguley ya Ulop. Imbalikas to itan ed 6,156 ya inmatendi ed impangraduar na koma-125 a klase na Watchtower Bible School of Gilead nen Setyembre 13, 2008. Kabiangan so 56 a nangraduar ed sayan klase, say Gilead School et akapangibaki la “angga ed kasampotan na dalin” na masulok a 8,000 a misionero!—Gawa 1:8.
Intepet nen Brother Jackson, say tsirman na programa, so onia: “Paaligwasen kasi na kredibilidad yo so ministeryo yo?” Insan to indalatdat so apatiran bengatla a mamarakep ed kredibilidad na sakey a too: say pakawalaan na dugan awawey, pangipanengneng na maong ya alimbawa, pambangat a nibasen sigpot ed Salita na Dios, tan pangiyuna ed panangiyabawag ed ngaran nen Jehova.
Si David Schafer, a manlilingkor ed Teaching Committee, so angipaliwawa ed teman “Natalosan Mo Kasi so Amin a Bengatla?” Pinaseguroan to’ray estudyante na Gilead a ‘natalosan da so amin a bengatlan’ nakaukolan da diad panserbi ra bilang misionero no itultuloy dan anapen si Jehova tan mapaabeba ran bidbiren so pangidadaulo na “matoor tan makabat ya aripen.”—Uli. 28:5; Mat. 24:45.
Say sinmublay a nampaliwawa et si John E. Barr, a membro na Mananguley ya Ulop, tan say tema to et “Agmo Abuloyan so Antokaman a Mangisian ed Sika ed Aro na Dios.” Singa sakey a maaron ama, pinaseseg nen Brother Barr iray nangraduar tan saray kaatengan da, tan lapud satan et nakal so pampapaga ra ed posiblin naeksperiensya na saray balon misionero ed asainmin da. Impaliwawa ton “diad bilay tayo, say talagan maligen tan marakep a pansiansiaan et diad panangaro na Dios.” Anggapon balot so makapangisian ed saray misionero ed aro na Dios, likud labat no onsian ira ed Dios.—Roma 8:38, 39.
Insan, pinaseseg nen Sam Roberson na Theocratic Schools Department so dumerengel ya isulong so “sankaabigan a kawes.” No aralen na saray nangraduar so ginawa nen Jesus tan iyaplika da itan, sarag dan ‘ikawes so Katawan a Jesu-Kristo.’ (Roma 13:14) Say tinmumbok a nampaliwawa et si William Samuelson, manangasikaso na Theocratic Schools Department, tan impabitar to no anto so mamapagmaliw ed sakey a too a kagalgalang. Impanengneng ton aliwan say panmoria na too noag say panmoria na Dios so mamapagmaliw ed sakey a too a kagalgalang.
Ininterbio nen Michael Burnett, sakey ed saray instruktor, iray estudyante nipaakar ed saray eksperiensya ra ed lawak na kimeyan. Anggaman dakel ed saray estudyante so niasain ed atatek la ran teritorya legan dan walad Gilead School diad Patterson, New York, siansia nin walaray aromog dan interesado. Ininterbio met nen Gerald Grizzle, a manlilingkor ed Convention Office, so taloran agagin lalaki a manaaral ed School for Branch Committee Members. Saray komento ra et tinmulong pian niparaan iray nangraduar ed Gilead parad asainmin da ed arum a bansa.
Say teman “Aligen si Jeremias” so impaliwawa nen David Splane, membro na Mananguley ya Ulop a nangraduar ed koma-42 a klase. Anggaman nen unaan et masuyat si Jeremias a mangawat ed asainmin to, sikatoy pinabiskeg nen Jehova. (Jer. 1:7, 8) Ontan met so gawaen na Dios ed sarayan balon misionero. Oniay inkuan nen Brother Splane: “No bilang ta asyodotan kayo’d sakey a too, yurong kayon magano tan isulat yoy samploran kualidad to a labalabay yo. Tan no agkayo makapangisulat na samplora, labay ton ibaga, agyo ni talagan kabat itan a too.”
Si Jeremias et masakripisyo. Sanen labay to lay onsuko, sikatoy nampikasi, tan sikatoy tinulongan nen Jehova. (Jer. 20:11) Oniay imbaga nen Brother Splane: “Sano walay pakakadismayaan yo, ipikasi yo itan ed si Jehova. Tulongan kayo nen Jehova ed paraan ya agyo iilaloan.”
Diad sampot na programa, impanonot na tsirman ed saray dumerengel a naaralan na saray nangraduar so pigaran paraan pian napaaligwas day kredibilidad da. Diad pampulong da’d teritorya ra, andi-duaruwan mas magmaliw a mapuersa so mensahe ra lapud kredibilidad da.—Isa. 43:8-12.
[Kahon ed pahina 22]
ESTATISTIKA NA KLASE
Bilang na bansa a nanlapuan: 6
Bilang na bansa ya angibakian: 21
Bilang na estudyante: 56
Aberids ya edad: 32.9
Aberids a taon ed katuaan: 17.4
Aberids a taon ed sigpot-panaon a ministeryo: 13
[Litrato ed pahina 23]
Koma-125 a Klase a Nangraduar ed Watchtower Bible School of Gilead
Diad listaan ed leksab, saray dasig so anumeroan ya onggapo ed arap paonla’d beneg, tan saray ngaran so akalista manlapud kawigi a manpakawanan ed kada dasig.
(1) Hodgson, A.; Wall, A.; Beerens, K.; Hortelano, M.; Newman, L.; De Caso, A. (2) Jenkins, J.; Jarzemski, T.; Méndez, N.; Corona, V.; Canalita, L. (3) Fryer, H.; Savage, M.; Tidwell, K.; Erickson, N.; Dyck, E.; McBeath, R. (4) Perez, L.; Puse, L.; Skidmore, A.; Young, B.; McBride, N.; Rondón, P.; Goodman, E. (5) Beerens, M.; Ferguson, J.; Pearson, N.; Chapman, L.; Wardle, J.; Canalita, M. (6) Perez, P.; De Caso, D.; Young, T.; Rondón, D.; Goodman, G.; Jenkins, M.; Dyck, G. (7) Corona, M.; Wall, R.; Puse, S.; Méndez, F.; Jarzemski, S.; Savage, T. (8) Newman, C.; Ferguson, D.; Skidmore, D.; Erickson, T.; McBride, J.; Pearson, M.; Chapman, M. (9) Hodgson, K.; Wardle, A.; McBeath, A.; Tidwell, T.; Fryer, J.; Hortelano, J.


c: text/html

text:
Antoy Ibabaga na Biblia Nipaakar ed Pornograpiya? Kasin Mauges so Cybersex?
Say ebat na Biblia
Agdirektan binitla na Biblia so pornograpiya, cybersex, o arum nin mipara ed saratan. Balet malinlinew so ibabaga na Biblia no antoy nalilikna na Dios ed saratan ya kagagawa ya lagyaten toy totoo ya mi-sex ed agda asawa odino gawaen ton aliwa so pakatalos da ed sex. Imanoen irayan bersikulo ed Biblia:
“Kanian, patey yo iray kabiangan na laman yo a walad dalin nipaakar ed pilalawanan, karutakan, kagletan ed sekso.” (Colosas 3:5) Say pambantay na pornograpiya et pabilayen ton lalo iray mauges a pilalek imbes ya pateyen to. Gawaen ton marutak so sakey ed pakanengneng na Dios.
“Siopaman a naynay ya onlilinggis ed sakey a bii tekep na pampilpilalek ed sikato et akikalugoran la ed sikato dia ed puso to.” (Mateo 5:28) No makanengneng kay imoral iran kagagawa ed sekso, pannonoten to kay makapuy, a mansumpal ed panggawa na aliwa.
“Say pilalawanan tan amin a klase na karutakan odino inkaagum et agkomon anggan nabitla ed limog yo.” (Efeso 5:3) Agtayo anggan bibitlaen so seksual ya imoralidad pian panliketan labat, lalo lay pambasa o pambantay ed satan.
“Mapatnag iray gawa na laman, tan saraya et say pilalawanan, karutakan, . . . tan saray bengatlan singa saraya. Nipaakar ed saraya et papasakbayan ta kayo, a singa impamasakbay ko la ed sikayo, a saramay manggagawa ed saraya et agda natawir so panarian na Dios.” (Galacia 5:19-21) Saramay manbabantay na pornograpiya o mibibiang ed cybersex, phone sex, odino sexting et marutak tan imoral ed pakanengneng na Dios. No gagawaen tayo iratan, naandi ed sikatayo so pabor na Dios.

robotstxt: allowed

filter: keep


text:
MANUNAN ARTIKULO
No Panon Mon Napasalan so Maong
NEN tinmanol so alarm clock nen Austin, makakaugip ni. Balet binmangon ya tampol, insulong toy jogging pants to ya imparaan to la nen labi ni, insan la nan-jogging—sakey taon to lan gagawaen itan ya mamitlo ed sakey simba.
Nankolkol si Laurie tan say asawa to. Mansyodot ya maong kanian batik ed kusina, angalay sakey supot ya chocolate tan inupot to
—ontan ya lanang so gagawaen to no onsyosyodot.
Antoy pamparehoan nen Austin tan Laurie? Nalilikas da man o andi, no anto may apasalan da, sikatoy gagawaen da.
Sika ey? Kasin wala ray labay mon napasalan ya pankaabigan mo? Ompan labay moy man-exercise ya regular, onugip ya masakbay, odino lanang ya nakumusta iray kapamilyam.
Balet ompan wala met so bisyom ya labay mo lan itunda, singa say panagsigarilyo, sobran panangan na junk food, odino sobran panag-Internet.
Tua, mairap ya itunda so sakey a bisyo. Say kuan da, say bisyo et singa komportablin kama no ambetel: balibali ondukol balet mair-irap so ombangon!
Anto sirin so makatulong pian saray napasalan mon gawaen et pankaabigan mo aliwan pankaugsan mo? Nengnengen so taloran makatulong ya base ed saray prinsipyo na Biblia.


text:
KAPITULO 113
Leksion ed Pagmaliw ya Makuli—Saray Talento
IMBAGA NEN JESUS SO ILUSTRASYON NIPAAKAR ED SARAY TALENTO
Legan ya kaiba to ni ray apatiran apostol diad Palandey na Saray Olibo, angibaga lamet na ilustrasyon si Jesus. Pigaran agew lay apalabas, nen walad Jerico, imbaga toy ilustrasyon nipaakar ed saray mina pian ipanengneng ya say Panarian et nagawa nid arapen. Say ilustrasyon ya ibabaga to natan et dakel so piparaan tod saman ya ilustrasyon. Kaiba itan ed ebat tod tepet no antoy tanda na kiwawala to tan say kaunoran a parte na sistema na mundo. Idadanet na satan ya saray disipulo et nepeg ya makuli ed inmatalek ed sikara.
Inggapo nen Jesus: “Singa itan sakey a too ya onlad arum a bansa, ya impatawag to iray ariripen to tan inmatalek tod sikara so kaykayarian to.” (Mateo 25:14) Lapud inkompara la nen Jesus so sarili to ed toon linmad arawi ya dalin “pian awaten toy pakauley,” mainomay ya natalosan na saray apostol ya si Jesus so irerepresenta na “too.”—Lucas 19:12.
Antis ya inmalis imay too, inmatalek tod saray aripen to iray kaykayarian to. Legan na talora tan kapalduan taon na ministeryo nen Jesus, say angisentroan to et say pangipulong ed maong a balita na Panarian na Dios, tan impasal to iray disipulo to ed sayan kimey. Natan et onalis la, matalek ya gawaen day imbangat tod sikara.—Mateo 10:7; Lucas 10:1, 8, 9; ikompara so Juan 4:38; 14:12.
Diad ilustrasyon, panon ya inapag na too iray kaykayarian to? Inkuan nen Jesus: “Inikdan toy limaran talento imay sakey, duara ed samay komadua, tan sakey ed samay komatlo, kada sakey unong ed abilidad to, insan sikatoy linmad arum a bansa.” (Mateo 25:15) Antoy gawaen na saray aripen ed inmatalek ed sikara? Kasin makuli dan usaren itan pian makalmo so katawan da? Inkuan nen Jesus ed saray apostol:
“Tampol a linma imay angawat na limaran talento tan innegosyo to iratan tan anubo na limara ni. Ontan met, samay angawat na duara so anubo na duara ni. Balet samay aripen ya angawat na saksakey et inkotkot tod dalin imay kuarta na katawan to.” (Mateo 25:16-18) Antoy nagawa no ompawil so katawan?
Intuloy nen Jesus: “Kayari na abayag a panaon, sinmabi so katawan na saraman ya ariripen tan akikuentaan ed sikara.” (Mateo 25:19) Samay inmuna ya duara et ginawa day anggaay nayarian da, “kada sakey unong ed abilidad to.” Kada aripen et makuli tan inyanap da iray inmatalek ed sikara. Samay akaawat na limaran talento et adoble to itan, ontan met ed samay akaawat na duaran talento. (Nensaman, say sakey a komikimey et kaukolan toy mantrabaho na 19 taon pian makalmo na sakey a talento.) Parehoy komendasyon na katawan ed sikara: “Maabig so agawaan mo, maong tan matoor ya aripen! Matoor kad daiset a bengatla. Turoen ta kan mangasikaso ed dakel a bengatla. Miliket kad katawan mo.”—Mateo 25:21.
Balet duma ed samay aripen ya akaawat na sakey a talento. Inkuan to: “Katawan, amtak ya estrikto kan too, a manaani kad agmo tinaneman tan mantitipon kad agmo tinaepan. Kanian tinmakot ak tan inkotkot kod dalin so talentom. Nia la imay kayarian mo.” (Mateo 25:24, 25) Agto anggan imbangko so kuarta pian anggan panon et makatubo komon so katawan to. Say ginawa to et aliwan panliketan na katawan to.
Kanian duga labat ya sikatoy tinawag na katawan to ya ‘mauges tan mangiras ya aripen.’ Say walad sikato et inala tan inter ed aripen ya maliket ya mankimey. Imbaga na katawan so prinsipyo to: “Balang sakey a walaan et naikdan ni na dakel, tan sikatoy nawalaay amayamay. Balet samay andian, anggan say walad sikato et alaen ni.”—Mateo 25:26-29.
Dakel so pannonotan na saray disipulo anggan diad saya labat ya ilustrasyon. Natalosan dan say inmatalek nen Jesus ed sikara ya pribilehyon manggaway disipulo et importantin maong. Tan iilaloan ton mankuli ra ed sayan pribilehyo. Ag-inisip nen Jesus ya amin et kaukolan ya pareparehoy nagawaan dad panagpulong a kimey ya ingganggan tod sikara. Singa impaliwawa, nepeg a gawaen na kada sakey so anggaay nayarian to “unong ed abilidad to.” Kanian seguradon agnaliketan si Jesus no say sakey et “mangiras” tan agto gawaen so anggaay nayarian to pian iyanap iray kaykayarian na Katawan to.
Balet seguradon maliket iray apostol ed sayan panamaseguro: “Balang sakey a walaan et naikdan ni na dakel”!


text:
LEKSION 12
Panon Min Gagawaen so Kimey ya Panagpulong?
Antis ya ompatey si Jesus, oniay inkuan to: “Sayan maong a balita na Panarian et nipulong ed interon dalin bilang pantasi ed amin a nasyon, insan onsabi so anggaan.” (Mateo 24:14) Balet panon ya nasumpal so kimey ya panagpulong ed interon mundo? Diad pangalig ed alimbawa ya impanengneng nen Jesus sanen sikatoy wadiad dalin.—Lucas 8:1.
Pupulongan mi ray totoo ed kaabungan da. Impasal nen Jesus iray disipulo to ya ipulong so maong a balita diad kaabungan. (Mateo 10:11-13; Gawa 5:42; 20:20) Saraman ya ebanghelisador nen inmunan siglo et inyasain ed espisipikon teritorya a pampulongan da. (Mateo 10:5, 6; 2 Corinto 10:13) Ontan met natan, organisadon maong so panagpulong mi, tan walay teritoryan inyasain ya pampulongan na kada kongregasyon. Lapud satan et nagagawaan mi imay ganggan nen Jesus ya “manpulong ed totoo tan sigpot a mantasi.”—Gawa 10:42.
Manggagawa kami na paraan pian napulongan mi ray totoo inerman so kawalaan da. Impanengneng met nen Jesus so alimbawa diad impanpulong tod saray totoon walad publikon lugar, singa diad gilig na dayat odino diad abay na bobon. (Marcos 4:1; Juan 4:5-15) Anggad posible et kakatongtongen mi ray totoo nipaakar ed Biblia—diad karsada, lugar na negosyo, parke, odino panamegley na telepono. Pupulongan mi met iray kakaabay, katrabaho, kaklase, tan kakanayon mi diad matukoy iran pankanawnawa. Lapud sarayan sagpot mi et minilyon lan totoo ed interon dalin so akadngel na “maong a balita nipaakar ed panangiliktar.”—Salmo 96:2.
Walay nayarin pangipaamtaan mo ed maong a balita na Panarian na Dios tan say bendisyon na satan ed sikara diad arapen? Agmo sasarilien iyan mensahe ya mangiiter na ilalo. Ipaamtam itan a tampol ed sikara!
Anton “maong a balita” so kaukolan ya nipulong?
Panon ya aaligen na saray Tasi nen Jehova so paraan na impanpulong nen Jesus?


text:
MANUNAN ARTIKULO | AKIN YA NAGAGAWAY MAUGES ED MAONG A TOTOO?
Nagagawa Iray Mauges a Bengatla ed Maong a Totoo—Akin?
Si Jehova * a Dios so amalsa ed amin a bengatla tan sikatoy makapanyarin-amin, kanian itetetel ed sikato na dakel a totoo so amin ya nagagawad mundo, kaiba lay amin a kaugsan. Balet, imanoen no antoy ibabaga na Biblia nipaakar ed tuan Dios:
“Si Jehova matunong ed saray amin a [gagawaen] to.”
—Salmo 145:17.
“Kaptekan so saray amin a dalan [na Dios]. Sakey a Dios a napanmatalkan tan anggapo so kaugsan, sikato so matunong tan maptek.”
—Deuteronomio 32:4.
“Si Jehova et maar-aro tan mapangasi.”
—Santiago 5:11.
Agmanlalapud Dios so kaugsan. Balet, kasin sasagyaten toy arum ya manggaway mauges? Andin balot. Ibabaga na Kasulatan ya “sano nasusubok so sakey, agto komon ibabagan: ‘Susuboken ak na Dios.’” Akin? Lapud “agnayarin suboken so Dios tan agto suboken so siopaman ed panamegley na mauges iran bengatla.” (Santiago 1:13) Agsusuboken na Dios so siopaman panamegley na panagyat tod satan a too ya manggaway aliwa. Agmet manlalapud sikato iray mauges a bengatla tan agto sasagyaten so arum ya manggaway mauges. Kanian siopa sirin, odino anto so tetelen no walay nagawan mauges?
NIBANBANA LABAT
Ipapaamta na Biblia so sakey a rason no akin ya maniirap iray totoo: Ag-iilaloan ya nagawa iray trahedya. Singa bilang, diad Israel nensaman, kaukolan ya say makanggaway abung et manggaway abeban padir ed plastadon atep to. Akin? Pian anggapoy siopaman ya “napelag diman.” (Deuteronomio 22:8) No walay nagawan ag-iilaloan odino aksidente, nayarin naapektoan ka odino andi, depende ed no iner so kawalaan mo no nagawa itan. Manga 2,000 taon lay apalabas, tinukoy nen Jesus so sakey a trahedya ya walay 18 a totoon inatey nen atapilan ira na tori. (Lucas 13:1-5) Ag-ira inatey lapud saray ginawa rad apalabas; nibanbana labat ya wala rad leksab na tori nen atumba itan. Nen Nobyembre 2013, walay maksil ya bagyo diad Visayas; masulok ya 6,000 so inatey tan dakel ni nababalang. Ag-akadepende so impatey na saraman ya totoo ed no siopa ira. Ontan met, nayarin lapud sakit et biglan ompatey so sakey.
Akin et ag-ipapaliis na Dios iray maong a totoo ed saray kalamidad?
Nayarin isipen na arum: ‘Agta sarag na Dios ya amperen iray makapatey ya trahedya? Agta sarag ton protektaan iray maong a totoo?’ No mibali so Dios ed saratan a nagagawa, labay ya ibaga et amta to lan walay nagawan mauges. Anggano seguradon sarag na Dios ya amtaey nagawad arapen, say nepeg tayon ikonsidera et: Kasin anggapoy limitasyon na panguusar na Dios ed pakayari to pian amtaen so ontan iran bengatla?
Ibabaga na Biblia ya: “Say Dios tayo wala ed saray katawenan; ginawa to so antokaman a kinaliktan to.” (Salmo 115:3) Gagawaen nen Jehova so antokaman ya iisipen ton kaukolan ya gawaen—aliwan amin ya sarag ton gawaen. Tan ontan met so gagawaen to no antoy labay ton amtaen. Singa bilang, nen kinmayat so kaugsan ed saray syudad na Sodoma tan Gomorra nensaman, oniay imbaga na Dios ed patriarkan si Abraham: “Onla ak natan, ta nengnengen ko no ginawa ra ya amin so singa say akis to a sinmabi ed siak; et no andi, naamtaan ko.” (Genesis 18:20, 21) Diad unaan, ag-inamta nen Jehova no panon kauges iraman ya syudad. Ontan met sirin, sarag nen Jehova ya ag-amtaen so amin a bengatla. (Genesis 22:12) Aglabay ya ibaga na satan ya sikatoy makapuy odino aliwan perpekto. Lapud “ayadyari so gawa to,” babalansien toy pakayari ton amtaen so nagawad arapen tan say gagala to; agton balot pipiliten iray totoo ya gawaen so sakey a bengatla. * (Deuteronomio 32:4) Anto sirin so nibaga tayo? Simpli labat: Dedesidien na Dios no kapigan tan no panon ton usaren so pakayari ton amtaen so nagawad arapen.
KASIN NATETEL IRAY TOTOO?
Say sakey nin natetel ed saray nagagawan kaugsan et saray totoo. Imanoen so impangideskribe na Biblia ed proseso ya manresulta ed mauges iran kagagawa. “Nasubok so kada sakey sano sikatoy nasagyat tan natangguyor na dilin pilalek to. Tan say pilalek, sano nanlukon la, iyanak toy kasalanan, insan say kasalanan, no agawaan la, mansumpal ed ipapatey.” (Santiago 1:14, 15) No onkiwas so sakey unong ed mauges iran pilalek odino gawaen to iray makapuy ya panlabayan, manresulta itan ed mauges. (Roma 7:21-23) Nanengneng ed saray agawad apalabas ya saray totoo et nanggaway pirmin kaugsan tan nanresulta itan ed graben paniirap. Sakey ni, sarag ya impluensyaan na mauges a totoo so arum pian magmaliw met ya mauges, kanian mantutultuloy so kaugsan.
Saray totoo et nanggaway pirmin kaugsan tan nanresulta itan ed graben paniirap
Kaukolan kasi ya onkiwas so Dios pian amperey totoo ed panggaway mauges? Imanoen so inkagawa na too. Ibabaga na Biblia ya pinalsa so too unong ed indengan na Dios, sirin, miulibay ed Dios. Kanian, sarag na too ya ipatnag iray kualidad na Dios. (Genesis 1:26) Say too et naikdan na regalo a mandesisyon parad sarili to tan sarag toy mandesisyon ya aroen so Dios tan manmatoor diad panggawa no antoy duga ed pakanengneng na Dios. (Deuteronomio 30:19, 20) No piliten na Dios iray totoo ya gawaen so sakey a bengatla, agta singa to aalaen so regalo ed sikara ya makapandesisyon parad sarili da? Diad satan et magmaliw iran singa robot, ya say gawaen da labat et no antoy aka-programan gawaen da! Ontan met so situasyon no amin ya gawaen tayo tan nagawad sikatayo et kokontrolen na kapalaran. Talagan maliket tayo lapud papagalangan itayo na Dios diad pangiyaabuloy ton sikatayo so manpili no antoy gawaen tayo! Balet aglabay ya ibaga na satan ya saray kaugsan ya resulta na lingoy totoo tan saray makapuy ya desisyon et pairapen to ray totoo ya andi-angga.
KASIN MANIIRAP IRAY TOTOO LAPUD KARMA?
No itepet ed sakey ya Hindu odino Budista so tepet ed apis na sayan magasin, nayarin oniay iyebat to: “Nagagawa iray mauges a bengatla ed maong a totoo lapud Karma. Aanien da ray bunga na ginawa rad inmunan bilay da.” *
No nipaakar ed bangat ya Karma, makatulong no imanoen tayoy ibabaga na Biblia nipaakar ed patey. Diad hardin na Eden, say pasen no iner ginmapo so too, oniay imbaga na Manamalsa ed inmunan toon si Adan: “Nayarian mo so mangan na labay mo ed amin a kiew na tanamanan. Ingen ta say kiew na pakaamtaan mo na maong tan mauges, agmo nepeg a panganan, ta dia ed agew a pangan mo ed satan ompatey ka.” (Genesis 2:16, 17) No agnankasalanan si Adan tan inunor toy Dios, nambilay komon ya andi-angga. Say patey et nagmaliw ya dusa lapud ag-intulok ed ganggan na Dios. Insan nen nianak iray anak, say patey et kinmayat ed “amin a totoo.” (Roma 5:12) Nibaga tayo sirin ya “say bayar parad kasalanan et ipapatey.” (Roma 6:23) Ipapaliwawa met na Biblia ya: “Say inatey la et nibulos la ed kasalanan to.” (Roma 6:7) Labay ya ibaga, agtuloytuloy a manbayar na kasalanan iray totoo kayari na ipatey da.
Minilyon natan so mangibabaga ya maniirap iray totoo lapud Karma. Parad sakey a manisia ed Karma, natural labat so paniirap to tan na arum, tan agto itan masyadon pampapagaan. Balet siansia nin satan ya ideya et agmangiiter na ilalo ya ontunda iray mauges ya nagagawa. Papanisiaan na arum ya say ilalo labat pian nainawaan et say pakalukpos ed cycle na kianak lamet panamegley na pangipatnag ed ugalin makapaliket ed arum tan pakawalaay espisyal a klase na pikakabat. Siempre, saratan ya ideya et midumaan a maong ed ibabaga na Biblia. *
SAY MANUNAN LAPUAN!
Say manunan panlalapuan na kaugsan et aliwan say too. Si Satanas a Diablo, ya datin matoor ya anghel na Dios, et “agnansiansia ed katuaan” tan sikatoy lapuan na kasalanan ed mundo. (Juan 8:44) Indaulo toy impanrebelde ed hardin na Eden. (Genesis 3:1-5) Sikatoy tinawag nen Jesu-Kristo ya “sakey a mauges” tan “manuley na mundo.” (Mateo 6:13; Juan 14:30) Uunoren na maslak a totoo so panusugsog nen Satanas ya ibaliwala iray maabig a dalan nen Jehova. (1 Juan 2:15, 16) “Say interon mundo et walad pakayari na samay sakey a mauges,” so ibabaga na 1 Juan 5:19. Wala ray arum ya espiritun pinalsa ya nagmaliw ya mauges tan akila rad si Satanas. Ibabaga na Biblia ya si Satanas tan saray demonyo to et “mamapalikdo ed interon mundo” kanian “kasi lay dalin.” (Apocalipsis 12:9, 12) Kanian say nepeg a manunan tetelen ed saray nagagawan kaugsan et si Satanas a Diablo.
Malinew, aliwan say Dios so nepeg a tetelen ed saray mauges ya nagagawad saray totoo; tan agto met ira papairapen. Diad tua et insipan to ni ingen ya ekalen toy kaugsan, a singa ipapanengneng na ontumbok ya artikulo.
^ par. 3 Nabasad Biblia ya say ngaran na Dios et Jehova.
^ par. 11 Pian naamtaan no akin ya aabuloyan na Dios ya mantultuloy so kaugsan, nengnengen so kapitulo 11 na libron Anto so Peteg ya Ibabangat na Biblia? ya im-publish na Saray Tasi nen Jehova.
^ par. 16 Pian naamtaan so lapuan na Karma, nengnengen so pahina 8-12 na brosyur ya Antoy Nagagawa ed Sikatayo Sano Inatey Itayo? ya im-publish na Saray Tasi nen Jehova.
^ par. 18 Pian naamtaan so ibabangat na Biblia nipaakar ed kipapasen na inatey tan no antoy ilalo ra, nengnengen so kapitulo 6 tan 7 na libron Anto so Peteg ya Ibabangat na Biblia?


text:
KAPITULO 15
Leksion ed Inkamapangasi
ANTAM no anto so panangidumaduma?— Onia’ay, say panangidumaduma et kabaliksan toy agpanlabay ed sakey lapu labat ta duma so itsura to odino dumay pansasalita to. Kanian say pagmaliw a manangidumaduma et pambusol ed sakey antis mon nakabat.
Susto kasi so pambusol ed sakey antis mon nakabat no antoy inkatoo to odino lapu labat ta sikatoy duma?— Andi, makapuy so panangidumaduma, tan aliwan inkamapangasi itan. Nepeg ya agtayo bubusolen so sakey lapu labat ta sikatoy duma ed sikatayo.
Nonot mo pa iya. Wala ta’y kabat mo ya agmo kakoloran odino mansasalita na duma?— Nayarin wala ni ingen iray kabat mo a duma so itsura da lapud sikaray arisgo odino walay sakit da. Kasin mapangasi tan maaro ka ed saraman so agmo kapara?—
No dengelen tayo so Sankamaongan a Managbangat, si Jesu-Kristo, magmaliw tayon mapangasi ed amin. Nepeg ya anggapoy iduma tayo anggan anton bansa so nanlapuan na sakey odino anggan anto so kolor to. Kaukolan a mapangasi tayo ed sikato. Anggaman ag-iya sisiaen na amin a totoo, satan so leksion ya imbangat nen Jesus. Pantongtongan ta itan.
Sakey a Judio a manangidumaduma ed arum so inmasingger ed si Jesus tan tinepetan to, ‘Antoy nepeg kon gawaen pian manbilay ya andi-angga?’ Amta nen Jesus a nayarin sikatoy sasalien na laki pian ibaga to a nepeg tayon kasian labat iraman so kapara tayoy rasa odino taga met ed bansa tayo. Kanian imbes ya ebatan so tepet to, tinepetan nen Jesus so laki: ‘Anto so ibabaga na Ganggan na Dios a nepeg tayon gawaen?’
Inmebat so laki: ‘Nepeg mon aroen si Jehova a Dios mo ed interon pusom, tan nepeg mon aroen so kaparam a too a singa sika.’ Inkuan nen Jesus: ‘Duga so ebat mo. Itultuloy mon gawaen iya tan nawalaan ka na andi-anggaan a bilay.’
Balet, aglabay na laki so magmaliw a mapangasi odino maaro ed totoo a miduma ed sikato. Kanian sinali toy manbaraan. Tinepetan toy Jesus: ‘Siopan talaga so kaparak a too?’ Nayarin say labay ton narengel ed si Jesus et: “Say kaparam a totoo et saray kaarom” odino, “Saray totoo a mipara met ed sika.” Pian naebatan so tepet, angistorya si Jesus nipaakar ed sakey a Judio tan sakey a Samaritano. Onia’ay so istorya.
Walay sakey a too a manaakar a palasor ed dalan a nanlapud syudad na Jerusalem a mamaarap ed Jerico. Sayan too et sakey a Judio. Legan a manaakar, sikatoy siningkat na saray matakew. Sikatoy pinekpek da tan atumba insan da inalay kuarta tan saray kawes to. Sikatoy pinekpek na saray matakew tan tinaynan da ed dalan a ngalngali la ompatey.
Ag-abayag, sakey a saserdote so dinmalan ditan. Anengneng toy too ya asugatan. No sika antoy gawaen mo ey?— Antam, sikatoy nilabsanan na saserdote tan dinmalan ed biek a dalan. Agto anggan tinundaan. Agton balot tinulongan so too.
Insan walay sananey lamet a relihyoson too a dinmalan. Sikatoy sakey a Levita a nanserbi ed templo diad Jerusalem. Kasin sikatoy ontunda pian ontulong?— Andi. Singa met ed samay saserdote so ginawa to.
Kaunoran, sakey a Samaritano so dinmalan. Kasin nanengneng mo ya onasingger?— Anengneng to so Judio a niparukol tan asugatan. Balet, dakel a Samaritano tan Judio so manbubusolan. (Juan 4:9) Kasin paulyanan la na sayan Samaritano so too tan agto la tulongan? Kasin imbaga ton: ‘Akin et tulongan ko iyan Judio? No siak so asakitan agto ak tulongan’?
Ninengneng na Samaritano so laki a niparukol ed dalan, et akasian to. Agto nitepel a taynan tan paulyanan ya ompatey. Kanian sikatoy inmepas ed asno to, tan inasinggeran toy too, tan tinambal toray sugat to. Kinalboan to na larak tan alak iray sugat to. Saya so makatambal ed saray sugat. Insan to binerberan iray sugat.
Inlugan na Samaritano so asugatan a too ed asno to. Insan nankalkalna iran nampalasor ed dalan anggad akasabi ira ed sakey a pundoan, odino melag ya hotel. Diman et nan-abang so Samaritano na sakey a lugar pian walay tuloyan na too, tan inasikaso ton maong iman a too.
Natan et tinepetan nen Jesus so laki a pangiistoryaan to: ‘Siopa ed sarayan talon lalaki so isipen mon maong a kaparan too?’ Antoy nibagam ey? Kasin samay saserdote, Levita, odino samay Samaritano?—
Inmebat so laki: ‘Samay too a tinmunda tan angasikaso ed asugatan a too so maong a kaparan too.’ Inkuan nen Jesus: ‘Duga ka. Laka tan ontan met so gawaen mo.’
Agta marakep itan ya istorya? Ipapalinew na satan no siopa so talagan kapara tayon totoo. Aliwa labat lan saray maapit a kakaaro tayo. Tan aliwa labat lan saray totoo a kakoloran tayo odino mansasalita na kapara tayon salita. Binangatan itayo nen Jesus a magmaliw a mapangasi ed totoo anggan iner so nanlapuan da, anggan antoy itsura da odino salita ra.
Ontan si Jehova a Dios. Sikatoy aliwan manangidumaduma. ‘Say Ama yo a walad tawen so mamapabutay ed agew ed mauges a totoo tan maong a totoo,’ inkuan nen Jesus. ‘Tan papauranen to ed maong a totoo tan ed saraman met so aliwan maong.’ Kanian, kaukolan sirin a mapangasi tayo ed amin, a singa say Dios.
Kanian no walay anengneng mon asugatan, antoy gawaen mo ey?— Anto no say too et taga sananey a bansa odino agmo kakoloran? Siansian sikatoy kaparam a too, tan kaukolan mon tulongan. No isipen mon agmo sarag a tulongan lapud melag ka ni, kerew kay tulong ed baleg lan too. Odino nayarin manawag ka na pulis odino sakey a manbabangat diad eskuelaan. Inkamapangasi itan, singa samay Samaritano.
Labay na Sankamaongan a Managbangat a magmaliw tayon mapangasi. Labay ton tulongan tayo so arum, anggan siopa ira. Satan so rason no akin a sikatoy angistorya nipaakar ed mapangasin Samaritano.
Diad saya a leksion ed inkamapangasi ed totoo antokaman so kolor da odino bansa ra, basaen so Uliran 19:22; Gawa 10:34, 35; tan 17:26.


text: 5 Kanian, bilang sakey met a matatken ya akatasi ed saray impanirap na Kristo tan makaawat met ed gloria ya iparungtal,+ mikakasi ak* ed saray mamatatken ed limog yo:2 Pastolan yoy pulok na Dios+ a walad panangasikaso yo, a manlingkor kayo bilang manangasikaso,* ya agnapapasootan, noagta mabulos yon gawaen itan diad arapan na Dios;+ aliwan lapud panangaro ed agmanepeg a nabang,+ noagta lapud labalabay yon gawaen itan;3 tan agkayo pakakatawan ed saramay kayarian na Dios,+ noagta magmaliw kayon alimbawa ed pulok.+4 Tan sano nipatnag lay manunan managpastol,+ awaten yoy maglorian korona ya ag-onkupas.+5 Ontan met, sikayo ran kalangweran a lalaki, manpasakop kayo ed saray mamasiken.*+ Balet amin yo, isulong* yoy inkamapaabeba* diad pidedeneng yo ed sakey tan sakey, lapud say Dios et sumpad saray mapaatagey, balet iiter toy agnaparaan a kaabigan ed saray mapaabeba.+6 Manpaabeba kayo sirin diad silong na mabiskeg a lima na Dios, pian iyatagey to kayo ed manepeg a panaon,+7 tan ipaawit yod sikato so amin a kapagaan yo,+ lapud iyaansakit to kayo.+8 Mantultuloy kayon manlikas tan manbantay!+ Say Diablo a kabusol yo et siber-siber a singa managlem a leon, a manaanap na buagen to.+9 Balet sikatoy nepeg yon sumpaen+ ed panamegley na mabiskeg a pananisia yo, ta amta yo a saray onian klase na irap et naeeksperiensya met na amin ya agagi yo diad interon mundo.+10 Balet kayari na panirap yon magano, say Dios na amin ya agnaparaan a kaabigan, ya anawag ed sikayo diad andi-anggaan a gloria to+ diad panamegley nen Kristo, et sumpalen toy pangipapasal tod sikayo. Gawaen to kayon mapekder,+ gawaen to kayon mabiskeg,+ iletneg to kayon malet.11 Say pakayari et walad sikato ya anggad angga. Amen.12 Diad panamegley nen Silvano,*+ ya ipapasen kon matoor ya agi, et sinulatan ta kayo na antikey pian pasesegen kayo tan masimoon kon tasian a saya so tuan agnaparaan a kaabigan na Dios. Bembenan yo itan a malet.13 Manpapakumusta ed sikayo imay bii* a walad Babilonia, a pinili a singa sikayo, ontan met nen Marcos+ ya ana’ko.14 Ibano yoy sakey tan sakey diad panamegley na inaagin angob.*Niwala komon so kareenan ed sikayon amin a disipulo nen Kristo.


text:
TEPET 1
Siopa so Dios?
“Komon ta naamtaan na totoo a say ngaran mo et Jehova, a sika labat so Sankatagyan ed interon dalin.”
“Amtaen yo a si Jehova so Dios. Sikato so nanggawad sikatayo, tan kayarian to tayo.”
“Siak si Jehova. Saya so ngaran ko; agko iter so gloriak ed anggan siopa, odino say dayew ko ed saray imahen.”
“Balang sakey ya ontatawag ed ngaran nen Jehova et niliktar.”
“Kada abung et walay nanggawa, balet say nanggawa na amin a bengatla et say Dios.”
“Tangay kayo pad tawen tan nengneng yo. Siopay amalsa ed sarayan bengatla? Samay mangidadaulo ed armada na saray bibitewen unong ed bilang da; tatawagen to ran amin ed kangaranan da. Lapud mabisbiskeg ya enerhiya to tan makapadinayew a pakayari to, anggapo ed saratan so nababalang.”


text:
“Manalwar Kayo ed Lebadura na Saray Fariseo”
“Manalwar Kayo ed Lebadura na Saray Fariseo”
Pinasakbayan nen Jesus iray disipulo to: “Manalwar kayo ed lebadura na saray Fariseo, a saya et pansimpisimpitan.” (Luc. 12:1) Sayan pasakbay et insulat met nen Mateo, tan impalinew to ya say kokondenaen nen Jesus et say “bangat” na saray Fariseo.—Mat. 16:12.
No maminsan, uusaren ed Biblia so “lebadura,” odino pampalebag, bilang simbolo na kaugsan. Akaimpluensya iray bangat tan kagagawa na saray Fariseo ed dakel ya totoo. Akin et mapeligro so bangat da?
1 Inlastog na saray Fariseo ya matunong ira, tan minelmelag da ray ordinaryon totoo.
Impaimano nen Jesus iyan pantunongtunongan diad sakey ed saray parabolo to. Inkuan to: “Akaalagey so Fariseo tan onia iray impikasi to diad inkasikaton dili, ‘O Dios, misalamat ak ed sika ta aliwa ak a singa saray arum a totoo, a matatakew, agmatunong, managkalugoran, odino anggan singa sayan managsingil na buis. Mamidua ak a manaayunal ed sakey simba, iiter koy kakaplo na amin a nanaalmoan ko.’ Balet say managsingil na buis ya akaalagey ed arawi et agto labay so anggan ontangay ed tawen, balet tatapoktapoken toy pagew to, ya ibabaga ton, ‘O Dios, kasian mo ak a sakey a managkasalanan.’”—Luc. 18:11-13.
Inabobonan nen Jesus so inkamapaabeba na managsingil na buis, ya inkuan to: “Ibagak ed sikayo, Sayan laki et sinmempet ed abung to ya apaneknekan a mas matunong nen samay [Fariseo]; lapud balang too a mangiyaatagey ed inkasikato et niyabeba, balet say mangiyaabeba ed inkasikato et niyatagey.” (Luc. 18:14) Anggaman kabkabat ya mansasaol iray managsingil na buis, tinulongan nen Jesus iramay dinmengel ed sikato. Tan duara ed sikara so nagmaliw ya patumbok to, si Mateo tan Zaqueo.
Panon to no iisipen tayon mas maong ti ni nen saray arum ta maabilidad tayo, wala ray pribilehyo tayo, odino wala ray kalilingoan tan kakapuyan na arum. Nepeg ya ekalen tayo itan a tampol ed nonot, ta oniay ibabaga na Biblia: “Say aro et walaan na andukey a panag-anos tan mapangasi. Say aro et aliwan maimon, agmanlalastog, agmanpapaatagey, ag-onkikiwas a mabanday, agmanaanap na pankaabigan ton dili, aliwan misasanok. Ag-itan manbibilang na impakasakitan. Ag-itan manliliket ed ag-inkatunong, noagta manliliket ed katuaan.”—1 Cor. 13:4-6.
Nepeg tayon aligen so awawey nen apostol Pablo. Kayari ton imbaga ya “si Kristo Jesus et linma ed mundo pian ilaban to iray managkasalanan,” inyarum to: “Diad saraya et siak so sankamanunaan.”—1 Tim. 1:15.
Saray tepet parad pandalepdep:
Kasin bibidbiren ko a makasalanan ak tan akadepende ed agnaparaan a kaabigan nen Jehova so kilalaban ko? Odino ipapasen kon mas atagey ak nen say arum lapud abayag ak lan manlilingkor, lapud wala ray pribilehyok ed organisasyon na Dios, odino lapud maabilidad ak?
2 Impangta na saray Fariseo so inkatunong da pian pabilibey arum. Pabidbir ira tan labalabay day patawag ed ataragey iran titulo.
Balet impasakbay nen Jesus: “Amin a gawa ra et gagawaen da pian nanengneng na totoo, ta papalaparen da iray filacteria [pananginay kasulatan] ya isusulong da bilang salimbeng, tan paparukeyen da iray palagaygay na saray kawes da. Labalabay day sankamanunaan a pasen diad saray ponsia tan no walara ed sinagoga et labalabay day onyurong ed arapan, tan labalabay day paibano diad saray tindaan tan patawag na Rabbi ed saray totoo.” (Mat. 23:5-7) Miduman tuloy so awawey nen Jesus ed sikara. Anggaman perpekton Anak na Dios, sikatoy mapaabeba. Sanen tinawag na sakey a laki si Jesus ya “maong,” inkuan to: “Akin et tatawagen mo ak a maong? Anggapoy arum a maong, noag say Dios labat.” (Mar. 10:18) Diad sananey ya inkagawa, inurasan nen Jesus so kasalian na saray disipulo to, sirin et angipanengneng na alimbawa na kapaabebaan ed saray papatumbok to.—Juan 13:1-15.
Saray tuan Kristiano et nepeg dan panlingkoran iray kaagian da. (Gal. 5:13) Importante iyan kualidad lalo lad saray malabay ya onkualipika bilang manangasikaso ed kongregasyon. Duga labat no say sakey et ‘dadampoten to so betang na manangasikaso,’ balet nepeg ya say gagala to et pian panlingkoray arum. Sayan “betang” et aliwan posisyon pian nakabat odino nawalaay autoridad. Kaukolan ya saray manlilingkor et “mapaabeba,” a singa si Jesus.—1 Tim. 3:1, 6; Mat. 11:29.
Saray tepet parad pandalepdep:
Kasin walay tendensiak ya mangalay lupa ed saray walaay responsabilidad ed kongregasyon pian nabidbir odino naikdan na kaaruman a pribilehyo? Kasin mas labay ko imay pribilehyon nakabkabat tan nirayew ak? Kasin sasalien kon daegen so arum?
3 Lapud saray totontonen tan tradisyon na saray Fariseo, nagmaliw a maka- pabelat so Ganggan ed saray totoo.
Intarya so Mosaikon Ganggan pian amta na saray Israelita no panon dan dayewen si Jehova. Balet, ag-intarya na satan iray angkekelag ya detalye. Singa bilang, insebel na Ganggan so pankimey ed Sabaton, ingen ta ag-indetalye na satan no anto ray nepeg tan agnepeg a gawaen ed satan ya agew. (Exo. 20:10) Kanian inaruman itan na saray Fariseo na sarili dan ganggan tan tradisyon. Tinumbok nen Jesus so Mosaikon Ganggan, balet agto inunor iray mapegpeget ya totontonen na saray Fariseo. (Mat. 5:17, 18; 23:23) Atalosan to so gagala na ganggan na Dios, tan amta ton labay na Dios ya ipanengneng na totoo so panangasi tan panangabagey. Makatunongan si Jesus, anggan sanen sikatoy dinismaya na saray papatumbok to. Alimbawa, sanen binagaan toy taloran apostol to ya manbantay tan ag-onuugip diad samay labi na pangaresto ed sikato, aminpiga ran akaugip. Anggaman ontan, mapangasi ton inkuan ed sikara: “Magunaet so espiritu, balet maletey so laman.”—Mar. 14:34-42.
Saray tepet parad pandalepdep:
Kasin manggagawa ak na istrikto iran totontonen tan labay kon unoren iratan na arum? Kasin lanang kon ipipilit so opinyon ko? Kasin atagtagey so iilaloan kod arum?
Isip mo pay pandumaan na bangat nen Jesus tan na saray Fariseo. Kasin wala ray kaukolan mon gawaen pian lalom a naalig si Jesus? No ontan, gawam so anggaay nayarian mo.
[Litrato ed pahina 28]
Insulong na saray Fariseo iray pananginay kasulatan.—Mat. 23:2, 5
[Saray litrato ed pahina 29]
Aliwan singa saray malastog ya Fariseo, panlilingkoran na saray mapaabeban elder so arum
[Litrato ed pahina 30]
Makatunongan ka kasi a singa si Jesus, odino atagtagey so iilaloan mod arum?


text:
LEKSION 55
Prinotektaan na Anghel nen Jehova si Hezekias
Asakop la na Empiryo na Asirya so samploran tribu ya panarian na Israel. Labay nen Senakerib ya ari na Asirya ya isublay ya sakopen so duaran tribu ya panarian na Juda. Sansakey ton sasakopen iray syudad ed Juda. Balet say syudad ya labalabay ton nasakop et say Jerusalem. Ag-amta balet nen Senakerib ya proprotektaan nen Jehova so Jerusalem.
Si Hezekias ya ari na Juda et angiter na dakdakel ya kuarta ed si Senakerib pian agto la lusoben so Jerusalem. Inala nen Senakerib so kuarta, pero linmusob nin siansia kaiba toy dakdakel ya sundalo to. Natatakot ya maong iray totoo ed syudad ta manasingger la ray Asiryano. Balet imbaga nen Hezekias ed totoo: ‘Agkayo natatakot. Mabiskeg iray Asiryano, balet gawaen itayo nen Jehova ya mas mabiskeg nen say sikara.’
Imbaki nen Senakerib so mensahero to, say Rabsases, ya onlad Jerusalem pian kantiawan iray totoo. Inmalagey so Rabsases ed paway na syudad tan inyeyag to: ‘Agkayo natulongan nen Jehova. Agyo papanisiaan si Hezekias. Anggapoy dios ya sarag to kayon iligtas ed sikami.’
Nampikasi si Hezekias ed si Jehova pian amtaen no antoy gawaen to. Imbaga nen Jehova: ‘Agka natatakot ed saray imbaga na Rabsases. Agnasakop nen Senakerib so Jerusalem.’ Insan, akaawat na sulat si Hezekias ya nanlapud si Senakerib, ya say kuan to: ‘Suko ka la. Agto ka sarag ya iligtas nen Jehova.’ Nampikasi lamet si Hezekias: ‘Jehova, ipangasim, iligtas mo kami, pian naamtaan na amin ya sika labat so saksakey ya tuan Dios.’ Imbaga nen Jehova ed sikato: ‘Agmakaloob so ari na Asirya ed Jerusalem. Protektaan koy syudad ko.’
Maniseguro lay Senakerib ya nasakop toy Jerusalem. Balet sakey ya labi, imbaki nen Jehova so anghel to ed nankampoan na saray sundalon Asiryano diad paway na syudad. Pinatey na anghel so 185,000 ya sundalo! Naupot so amin ya mabisbiskeg ya sundalo nen Arin Senakerib. Atalo kanian sinmempet la. Ginawa nen Jehova so im-promise to ya protektaan toy Hezekias tan say Jerusalem. No wadman kad Jerusalem ed saman, mantiwala ka kasi ed si Jehova?
“Say anghel nen Jehova et babantayan to iramay ontatakot ed Sikato, tan isasalba to ra.”—Salmo 34:7


text:
Ikaduwa no Sulat ni
Juan
1
1 So-idi no sulat, likat kanak no imbotang no manigo-on to kasinakupan to Diyus. Sulat ku diyà iyu no sinakupan to Diyus no tibu-uk no nalogonan din aw diyà to kada sobu-uk no sakup din du-on. Nalogonan ku iyu tibò. Konà no kanak dà, dì nalogonan kow to tibò no nakadaag on to tùtu-u no impang-anad 2 su namantagon kinow on to tùtu-u no impang-anad aw konà ki ogkagawangan sikan impang-anad hantod to wadà katapusan.
3 Madumahan ki to ka-at aw kalinaw likat to kabo-ot dan no Diyus no Amoy aw Anak din no si Jesu-Kristu no Magbobo-ot ta no igpabayà to paglogon dan ita aw sikan impang-anad no tùtu-u no impasabut ita.
4 Naliyag a su moydu-on nakanangon kanak to moydu-on sakup now du-on no nigtagon lagboy to katùtu-uhanan su sikan to insugù ita to Diyus no Amoy ta.
5 Na igtugun ku iyu no tibu-uk to oglinogonay kinow on. Konà no bayà no sugù sikan su imbogoy ita to kapinunu-an pad to pagtu-u ta. 6 Ko oglinogonay kinow, ogtumanon ta to sugù to Diyus. Tibò ki oglinogonay. Sikan to ing-anad iyu to kapinunu-an pad to pagtu-u now.
7 Na mahan-ing to namanlogwà no nigpang-anad to gaù dini to babow to kalibutan no wadà tu-u to si Jesus to Imananan to Ka-otawan no nigpaka-otow on. Gau-on kandan no otow. Kablang kandan ni Jesu-Kristu aw ogpalabow-labow podon du-on kandin. 8 Dowdoyow kow awos konà kow magawangan to napa-omotan ta awos konà mabawasan to mahudi no adow to igbaos din ita.
9 Ko moydu-on ogpasiyak-siyak to impang-anad ni Jesus no katùtu-uhanan, wadà du-on kandin to Diyus. Dì to otow no ogtagon lagboy to impang-anad ni Jesu-Kristu, du-on kandin to Diyus no Amoy aw Anak din gayod. 10 Ko umabut to otow no ogpang-anad dì oghibugtì du-on to impang-anad ni Jesus, konà now ogpaponhikon. Agad pagkamusta, konà kow. 11 Su ko bogayan now to pagkamusta, ogpakaduma kow to kandin paghimu no mado-ot.
12 Na mahan-ing pad no ogsulaton kud podon. Dì konà ku pad kunto-on su madoyow pad to igpagbaaw ku iyu to atubang nasì ko umabut ad du-on iyu su oglo-uy a podon iyu awos wadà podon maboong to pagkaliyag ta.
13 Na to mgo kasing-tumutu-u now dini no pig-abin gayod to Diyus, igpadaa dan du-on iyu to mgo kamusta dan.


text:
KAPITULO 16
‘Agamilen so Inkahustisya’ Diad Pikurang ed Dios
1-3. (a) Akin ya akautang itayo ed si Jehova? (b) Anto so kekerewen ed sikatayo na maaron Manangisalba tayo?
ISIPEN pa so agpakaalis ed sakey a barkon onlelereg. Diad bektan panisip mo ya anggapo lay ilalo, sinmabi so manangisalba tan ginuyor to ka pian iliktar. Agaylan sika so nainawaan legan ya iyaarawi to ka ed kaatapan tan kuanto: “Liktar ka la”! Agta liknaen mon akautang ka ed satan a too? Diad katuaan to, utang mo ed sikato so bilay mo.
2 Diad arum a pamaakaran, saya so mangiyiilustra ed ginawa nen Jehova para ed sikatayo. Peteg a sikatayo so akautang ed sikato. Diad tua, intarya to so dondon, a ginawa ton posible so kisalba tayo manlapud gemgem na kasalanan tan ipapatey. Maligen so liknaan tayo diad impakaamta a legan ya aagamilen tayo so pananisia ed satan a mabmablin bagat et saray kasalanan tayo so naperdona, tan maligen so maandon arapen tayo. (1 Juan 1:7; 4:9) Singa naimano tayo la ed Kapitulo 14, say dondon so sankabalgan a balikas na panangaro tan inkahustisya nen Jehova. Panon so nepeg tayon ikiwas?
3 Matukoy so pangonsidera ed kekerewen a mismo ed sikatayo na maaron Manangisalba tayo. Ibabaga nen Jehova ed panamegley nen propeta Miqueas: “Imbaga to ed sika, O toon mangaraldalin, no anto so maong. Tan anto so kekerewen nen Jehova ed sika noag say pangagamil na inkahustisya tan say pangaro ed panangasi tan say mauyamon pikurang ed Dios mo?” (Miqueas 6:8, NW) Imanoen a sakey ed saray kekerewen nen Jehova ed sikatayo et say “pangagamil na inkahustisya.” Panon so pakapanggawa tayo ed satan?
Gemtanen so ‘Tuan Inkatunong’
4. Panoy pikabat tayo a sikatayo so iilaloan nen Jehova a manbilay a tukoy ed saray matunong ya estandarte to?
4 Sikatayo so iilaloan nen Jehova a manbilay a tukoy ed saray estandarte to ed susto tan aliwa. Lapud saray estandarte to so maptek tan matunong, nagegemtan tayo so inkahustisya tan inkatunong sano sikatayo so manutumbok ed saratan. “Aralen a gawaen so maong; anapen so inkahustisya,” kuan na Isaias 1:17, unong ed New World Translation. Bibilinen itayo na Salita na Dios ya “anapen so inkatunong.” (Sofonias 2:3) Papasesegen to itayo met ya “ikawes so too a balo a sikato so pinalsa na Dios ed loob na kaptekan tan matuan kasantosan [“inkatunong,” NW].” (Efeso 4:24) Papaliisan na tuan inkatunong
5, 6. (a) Akin ya aliwan makapabelat ed sikatayo so panumbok ed saray estandarte nen Jehova? (b) Panoy pangipanengneng na Biblia a say pangegemtan ed inkatunong so mantultuloy a gawaen?
5 Kasin makapabelat ed sikatayo so panumbok ed saray matunong ya estandarte nen Jehova? Andi. Say puson natatanguyor ed si Jehova so agmanliknan makapabelat iray kakaukolanen to. Lapud inaro tayo so Dios tayo katekep lay nengneng to bilang Dios, labay tayo so manbilay ed paraan a mamaliket ed sikato. (1 Juan 5:3) Nonoten a si Jehova “et aroen to so katunongan.” (Salmo 11:7) No tuan aligen tayo so inkahustisya odino inkatunong na Dios, nepeg a bayuboan tayo so panangaro ed saman so aaroen nen Jehova tan gulaen iman so gugulaen to.
6 Aliwan mainomay ed saray ag-ayadyarin totoo a gemtanen so inkatunong. Kaukolan a lakseben tayo so daan a personalidad pati iray makasalanan a gawa na satan tan isulong so sakey a balo. Ibabaga na Biblia a say balon personalidad so “pinasimbalo” diad panamegley na suston pikakabat. (Colosas 3:9, 10) Saray salitan “pinasimbalo” so mangipapanengneng a say pangisulong ed balon personalidad so tuloy-tuloy a proseso, sakey a mankakaukolan na magunaet a sagpot. Anggan panon lay gunaet tayon manggawa na susto, walaray panaon sano say makasalanan a kipapasen tayo et igapol to itayo ed nonot, salita, odino gawa.
7. Diad anton paraan so nepeg tayon panmoria ed saray insaew diad sagpot tayon mangemtan ed inkatunong?
7 Panon so nepeg tayon panmoria ed saray insaew diad sagpot tayon mangemtan ed inkatunong? Siempre, agtayo labay a leglemewen so inkaseryoso na kasalanan. Ontan met, nepeg ya agtayon balot onsusuko, a liknaen tayon saray kakabosan tayo so manggawa ed sikatayon agla manepeg a manlingkor ed si Jehova. Intarya na mapangasin Dios tayo iray uksoyan pian nipawil ed pabor to iray masimoon a magbabawi. Nonoten iray manamaseguron salita nen apostol Juan: “Sarayan bengatla so isulat ko ed sikayo pian agkayo mankasalanan.” Balet realistikon inyarum to: “Ingen, no wala so toon mankasalanan [ lapud atawir ya ag-inkayadyari], walaan itayo na mananulong ed Ama, si Jesu-Kristo.” (1 Juan 2:1) On, intarya nen Jehova so dondon bagat nen Jesus ta pian naabobonan itayon manlingkor ed Sikato anggaman ed makasalanan a kipapasen tayo. Agta satan so manenyeg ed sikatayon malabay a manggawa ed anggaan na nayarian tayo a mamaliket ed si Jehova?
Say Maong a Balita tan Madibinon Inkahustisya
8, 9. Panon a say kiyaabawag na maong a balita so mangipapanengneng na inkahustisya nen Jehova?
8 Nayarian tayon agamilen so inkahustisya
9 Ag-itarok nen Jehova so anggaan na sayan marelmeng a sistema no agni niiter so pasakbay. Diad propesiya to nipaakar ed nagawa legan na panaon na anggaan, inkuan nen Jesus: “Diad amin a nasyones say maong a balita so nipulong ya unona.” (Marcos 13:10; Mateo 24:3) Say impangusar ed salitan “unona” so manutukoy ya arum niran nagawa so ontumbok ed kimey a sankamundoan a panagpulong. Saratan a nagawa so mangilaktip ed nipasakbay a baleg a kairapan, a kabaliksan to so kaderal na saray marelmeng tan kipaarap ed isabi na matunong a balon mundo. (Mateo 24:14, 21, 22) Peteg, anggapo so makanepegan a makapangakusa ed si Jehova ya ibagan sikatoy agmakatunongan ed saray marelmeng. Diad kiiiter na pasakbay, saratan a totoo so iikdan to na malaem a pankanawnawan manguman ed saray dalan da ta pian naliktaran da so kadederal.
10, 11. Panon a say pibibiang tayo ed panangipulong ed maong a balita so mangipapatnag na maridios ya inkahustisya?
10 Panon a say panangipulong tayo ed maong a balita so mangipapatnag na maridios ya inkahustisya? Unona ed amin, manepeg lambengat a gawaen tayoy anggaay nayarian tayo ya ontulong ed arum a makagamor na kilalaban. Konsideraen lamet so ilustrasyon na kisalba manlapud onlelereg a barko. Bilang liktar ed sakey a panagsalban baluto, seguradon labay mon tulongan so arum a wala ni ed danum. Mipadpara, walaan itayo na obligasyon ed saraman so mipupuligesgesan ni ed “kadayatan” na sayan marelmeng a mundo. Tua, dakel so agmangawat ed mensahe tayo. Balet kapiganman ya itutultuloy nen Jehova so inkaanos to, responsabilidad tayon ikdan ira na pankanawnawan ‘makagegemtan ed panagsibkel’ tan diad ontan et nidasig ed kilalaban.
11 Diad pangipulong ed maong a balita ed amin a naabet tayo, nipapanengneng tayo so inkahustisya ed sananey ya importantin dalan: Ipapanengneng tayo so agpanangidumaduma. Nonoten a “say Dios anggapo so panangiduma to ed saray totoo, noag ingen dia ed balang nasyon akoen to so antakot ed sikato tan manggawa na inkatunong.” (Gawa 10:34, 35) No aligen tayo so inkahustisya To, nepeg ya agtayo husgaan so totoo. Imbes, nepeg tayon inabang so maong a balita ed arum anggan anto so rasa ra, estado ra ed sosyal, odino kipapasen da ed pinansyal. Amin sirin so ikdan tayo na pankanawnawan makadngel tan onkiwas unong ed maong a balita.
No Panon Tayon Tratoen so Arum
12, 13. (a) Akin a sikatayo so agnepeg ya ali-aliston manhusga ed arum? (b) Antoy kabaliksan na simbawa nen Jesus a “tundaan so mangukom” tan “tundaan so mangondena”? (Nengnengen met so paimano’d-leksab.)
12 Naagamil tayo met so inkahustisya diad pantrato ed arum a singa panagtrato nen Jehova ed sikatayo. Magmainomay a husgaan so arum, a balawen iray lingo ra tan kuestionen so motibo ra. Balet siopa ed sikatayo so malabay a koninengen nen Jehova iray motibo tan kakulangan tayo diad andi-panangasin paraan? Aliwan ontan so pidedeneng nen Jehova ed sikatayo. Kuan na salmista: “No sika, Jehova, et oninengen mo so saray kasulitan, O Katawan, siopa kasi naani makaalagey?” (Salmo 130:3) Agta misalsalamat itayo a say maptek tan mapangasin Dios tayo so agmangukonineng ed saray insaew tayo? (Salmo 103:8-10) Panon, sirin, so nepeg a pantrato tayo ed arum?
13 No natebek tayo so mapangasin inkahustisya na Dios, ag-itayo ali-aliston manhusga ed arum diad saray pamaakaran ya ag-ira peteg a manasaglawi ed sikatayo odino diad saray aliwan tanton importante. Diad samay Sermon to ed Palandey, impasakbay nen Jesus: “Tundaan so mangukom pian agkayo naukom.” (Mateo 7:1, NW) Unong ed salaysay nen Lucas, inyarum nen Jesus: “Tundaan so mangondena, tan sikayo so agbalot nakondena.” * (Lucas 6:37, NW) Impanengneng nen Jesus so pikakabat to a saray ag-ayadyarin totoo so walaan na tendensyan manhusga. Siopaman ed saray dumerengel to ya ugali ra so manhusgan sipapasang ed arum so nepeg ya ontunda la.
14. Nisengeg ed antoran rason a nepeg tayon “tundaan so mangukom” ed arum?
14 Akin a nepeg tayon “tundaan so mangukom” ed arum? Nisengeg ta say autoridad tayo so limitado. Sikatayo so papanonotan nen babangatan a Santiago: “Wala so sakey a manangiter na ganggan tan ukom”
15. Antoran panagsalita tan panagtrato so andian na pasen ed limog na saray managdayew ed Dios, tan akin?
15 Komusta so nipaakar ed panangukom ed saray kapamilyaan? Makapaermen, diad peles a mundo arum ed saray sankapasangan a panangukom so nagagawa ed pasen a kawalaan komon na deen
Mamatatken a Manseserbi “ed Inkahustisya a Dili”
16, 17. (a) Anto so iilaloan nen Jehova ed saray mamatatken? (b) Anto so kaukolan a gawaen sano ag-impatnag na nankasalanan so puron panagbabawi, tan akin?
16 Amin tayo so walaan na responsabilidad a mangagamil na inkahustisya, balet saray mamatatken ed Kristianon kongregasyon so nagkalautlan walaan na responsabilidad ed sayan pamaakaran. Imanoen so mapropetikon deskripsion a “piprinsipe,” odino mamatatken, ya inkurit nen Isaias: “Nia! Sakey ya ari so manuley ed inkatunong a mismo; tan no nipaakar ed saray prinsipe, sikara so manuley bilang piprinsipe nipaakar ed inkahustisya a dili.” (Isaias 32:1, NW) On, saray mamatatken so iilaloan nen Jehova a manserbi a mitukoyan ed inkahustisya. Panon dan gawaen iya?
17 Sarayan kualipikadon lalaki ed espiritual so sikakabat a tuloy a say inkahustisya, odino inkatunong, so mankaukolan na pamasiansian malinis ed kongregasyon. No maminsan, saray mamatatken so naobligan mangukom ed saray kaso na seryoson impankasalanan. Diad panggawa na ontan, sinononot ira a say madibinon inkahustisya so mankaukolan na pananginatnat ed panangasi anggad nayari. Sirin salien dan iwanwan so nankasalanan diad panagbabawi. Balet anto no ag-impatnag na nankasalanan so puron panagbabawi anggaman ed ontan lan sagpot a panulong ed sikato? Diad nagnap ya inkahustisya, igaganggan na Salita nen Jehova a gawaen so mapekder a kundang: “Ekal yo so mauges a too ed pegley yo.” Kabaliksan na satan so pangekal ed sikato diad kongregasyon. (1 Corinto 5:11-13; 2 Juan 9-11) Mamaermen ed saray mamatatken so ontan ya aksion, balet bidbiren dan nakaukolan itan ta pian nasalimbengan so moral tan espiritual a kalinisan na kongregasyon. Anggaman ontan, iilaloan da a namoria lanlamang itan na nankasalanan tan ompawil ed kongregasyon.
18. Anto so lawas nonoten na saray mamatatken sano mangiiter ed arum na nibase-ed-Biblia a simbawa?
18 Say panserbi unong ed intereses na inkahustisya so manasaglawi met ed pangiter na nibase-ed-Biblia a simbawa sano nakaukolan. Siempre, saray matatken so agmanalin mananap na lingo ed arum. Nisay anamoten da so amin a pankanawnawa a mangiter na panametek. Balet say sakey a kapananisiaan so nayarin makagawa na “lingon kundang sakbay a sikato so sikakabat ed satan.” Diad pannonot a say madibinon inkahustisya so aliwan maruksa nisay andian na pililikna et napakiwas iray mamatatken a “manalin mametek ed ontan a too diad espiritu na kaumildian.” (Galacia 6:1, NW) Sirin, agpantatamian na saray mamatatken so nankasalanan odino mangusar na mapasang iran salita. Imbes, say simbawan niiter so simamaaron mamaseseg ed samay mangaawat ed satan. Anggan sano mangiiter na mabitar a panamaat
19. Antoran desisyon so gagawaen na saray mamatatken, tan diad anto so kaukolan a pangibasian da ed ontan iran desisyon?
19 Mabetbet a saray mamatatken so kaukolan a manggawa na saray desisyon a mangapekta ed saray kapananisiaan da. Alimbawa, panapanaon a saray mamatatken so mantotongtong a mangonsidera no kasin arum ya agagin lalaki ed kongregasyon so kualipikado lan irekomenda bilang mamatatken odino ministeryal ya ariripen. Kabat na saray mamatatken so kaimportantian na anggapoy lalabien. Sikara so paiwawanwan ed saray kakaukolanen na Dios para ed ontan iran pananuro diad panagdesisyon da, ya ag-onsasaral ed personal iran liknaan. Sikara sirin so onkiwas “ya anggapo so panangiduma, ya anggapo so gawaen a walay lalabien.”
20, 21. (a) Anto so panggunaetan a pagmaliwan na saray mamatatken, tan akin? (b) Anto so nagawaan na saray mamatatken ya ontulong ed “saray nagogonigon a kamarerwa”?
20 Ipakurang na saray mamatatken so madibinon inkahustisya diad arum met a dalan. Kayari na impangipasakbay a saray mamatatken so manserbi “ed inkahustisya,” intuloy nen Isaias: “Et sakey a too so magmaliw naani a singa sakey ya amotan ed dagem tan sakey a siroman ed bagyo, singa saray agos na saray danum ed pasen ya amaga, singa anino na sakey a baleg a baton-dampay ed sakey a dalin ya apagaan.” (Isaias 32:2) Sirin, panggugunaetan na saray mamatatken a sikara so panlapuan na ligliwa tan pakainawaan na saray kapara ran managdayew.
21 Natan, diad amin na saray probleman makapadismaya, dakel so mankaukolan na panamaseseg. Mamatatken, anto so nagawaan yo a panulong ed “saray nagogonigon a kamarerwa”? (1 Tesalonica 5:14, NW) Sikara so talinengen a tekep na empatya. (Santiago 1:19) Nayarin kaukolan dan inabang so “kapagaan” ed puso ra diad sakey a napanmantalkan da. (Uliran 12:25) Ipaseguro ed sikara a sikaray kalkaliktan, pinabpabli, tan inad-aro nen Jehova tan ontan met na saray agagi ra. (1 Pedro 1:22; 5:6, 7) Niarum ni, manpikasi kayon kaiba ira tan para ed sikara. Makaligliwan tuloy so pakadngel da a sikara so impapuson inlaktip ed pikakasi na sakey a matatken. (Santiago 5:14, 15) Saray maaron sagpot yon ontulong ed saray nagogonigon so seguradon naimano na samay Dios na inkahustisya.
Nipapatnag na saray mamatatken so inkahustisya nen Jehova sano papasesegen da ray nadidismaya
22. Diad antoran dalan a nayarian tayon aligen so inkahustisya nen Jehova, tan tekep na anton resulta?
22 Peteg, napaapit itayon nagkalalo ed si Jehova diad pangalig ed inkahustisya to! No itandoro tayo so matunong iran estandarte to, no inabang tayo ed arum so manangisalbay-bilay a maong a balita, tan no iyapasakey tayo so imano ed kaabigan na arum imbes a saray kakulangan da so nengnengen, nipapanengneng tayo so maridios ya inkahustisya. Sikayoran mamatatken, sano sasalimbengan yo so kalinisan na kongregasyon, sano mangiiter kayo na makapabiskeg a Makasulatan a simbawa, sano manggagawa kayo na anggapoy lalabien iran desisyon, tan sano pasesegen yoray nadidismaya, nipapatnag yo so maridios ya inkahustisya. Agaylan makapasayaksak ed puso nen Jehova so idunglaw manlapud katawenan tan nanengneng toray totoo ton manbabanikel a “mangagamil na inkahustisya” diad pikurang ed Dios da!
^ par. 13 Arum a patalos kuanto “agmangukom” tan “agmangukondena.” Saratan a patalos so mangisusuherin “ag-igagapo so mangukom” tan “ag-igagapo so mangondena.” Balet, saray managsulat na Biblia dia so manguusar na negatibo iran panangiganggan diad peles (mantutultuloy) a termino (present tense). Sirin saray aksion ya adeskribe so kaplesan a nagagawa balet ta kaukolan ya itunda.
^ par. 18 Diad 2 Timoteo 4:2, ibabaga na Biblia a saray mamatatken so nepeg no maminsan a “mamaat, manimbawa, mamilin.” Say Griegon salitan nipatalos a “mamilin” (pa·ra·ka·leʹo) so mankabaliksan na “mamaseseg.” Sakey a misiglaotan a Griegon salita, pa·raʹkle·tos, so nayarin manukoy na pangiyalibansa ed sakey a legal a pamaakaran. Sirin, anggan saray mamatatken so mangiter na mapekder a panamaat, sikara so magmaliw a mananulong ed saraman so mankaukolan na espiritual a tulong.


text:
No Antoy Epekto ed Sikatayo na Inkioli nen Jesus
“[Sikatoy] apaoli la.”
1, 2. (a) Antoy labay ya naamtaan na saray lider na relihyon ed si Pedro, tan antoy inyebat to? (Nengnengen so litratod sayan pahina.) (b) Akin et makmakpel si Pedro ya inmarap ed sikara?
PIGARAN agew kayari impatey nen Jesus, inmarap si apostol Pedro ed grupo na lalakin masisibeg tan andiay panangasi. Saraya et makapanyarin lider na relihyon na saray Judio
2 Antis ya pinatey si Jesus, sikatoy amitlon imburi nen Pedro lapud takot ed too. (Mar. 14:66-72) Akin balet et makmakpel la natan ya akiarap ed saramay lider na relihyon? Tinmulong so masanton espiritu, balet akatulong met ed si Pedro so talek to ya binmilay lamet si Jesus. Akin et segurado si Pedro ya apaoli si Jesus? Tan akin ya manisia tayo met ed satan?
3, 4. (a) Anto ran inkioli so agawa antis ni na panaon na saray apostol? (b) Anto ran impamaoli so ginawa nen Jesus?
3 Amta na saray apostol ya posiblin nabilay lamet so inatey ta wala ray ontan lan agawa ed panaon na saray propeta nensaman. Alimbawa, inikdan na Dios si Elias tan Eliseo na pakayarin mamaoli. (1 Ara. 17:17-24; 2 Ara. 4:32-37) Wala ni ingey inatey ya binmilay lamet nen say bangkay to et imbantak ed angiponponan ed si Eliseo tan adiwit na satan iray pukel nen Eliseo. (2 Ara. 13:20, 21) Manisia iray inmunan Kristiano ya tua irayan salaysay, ya singa met ed panisia tayon tua so Salita na Dios.
4 Seguradon mimilay liknaan tayo no babasaen tayo ray salaysay nipaakar ed saray impamaoli nen Jesus. Nen pinaoli to so alenleneg ya anak na sakey a balo, seguradon malikeliket imay ina. (Luc. 7:11-15) Aminsan met et pinaoli nen Jesus so 12 años ya bii. Imadyin yo pa labat so liket tan pankelaw na atateng to nen anengneng da ya mabilay so anak da! (Luc. 8:49-56) Tan seguradon malikeliket iramay totoon akatasi ed impaway nen Lazaro ed lubok tan anengneng dan mabilay lamet!
NO AKIN YA NIKADKADUMA SO INKIOLI NEN JESUS
5. Antoy pidumaan na inkioli nen Jesus ed saray mas akaunan inkioli?
5 Amta na saray apostol ya say inkioli nen Jesus et duma ed saray mas akaunan inkioli. Saray apaoli antis nen Jesus et binmilay ya walaay pisikal ya laman tan sinmabi panaon et inatey lanlamang ira. Si Jesus et pinaoli ya walaay espiritun laman ya aglan balot ompatey. (Basaen so Gawa 13:34.) Insulat nen Pedro ya si Jesus et “pinatey ed laman, balet binilay ed espiritu.” Sakey ni, “sikatoy linma ed tawen tan wala la natan ed nikawanan na Dios; tan saray anghel tan saray pakauley tan saray pakayari et impasakop ed sikato.” (1 Ped. 3:18-22) Makapakelaw tan makapadinayew iramay akaunan inkioli, balet anggapoy miparad inkioli nen Jesus.
6. Antoy epekto na inkioli nen Jesus ed saray disipulo to?
6 Baleg so epekto na inkioli nen Jesus ed saray disipulo to. Sikatoy mabilay la, aliwan singa ed iisipen na saray mamubusol ed sikato. Si Jesus et sakey lan makapanyarin espiritu ya aglan balot nasakitan na anggan siopan too! Lapud inkioli to et apaneknekan ya sikatoy Anak na Dios, tan nen naamtaan itan na saray disipulo to et asalatan na liket so ermen da. Tan agla ra natatakot noagta makmakpel la ra. On, say inkioli nen Jesus et importante ed gagala nen Jehova tan ed maong a balita ya makpel dan impulong anggad ararawin pasen.
7. Antoy gagawaen nen Jesus natan, tan anto ran tepet so ebatan?
7 Amta tayon si Jesus et aliwa labat ya makapadinayew ya too. Sikatoy mabilay natan tan idadaulo to so kimey ya apektaen toy amin ya wadiad dalin. Si Jesu-Kristo et manuuley lan Ari na Panarian na Dios, tan asingger to lan ekalen so kaugsan ed dalin tan gawaen ton paraiso ya panayaman na totoo ed andi-anggaan. (Luc. 23:43) Ag-iratan nagawa no ag-apaoli si Jesus. Balet anto ray rason no akin ya manisia tayon sikatoy apaoli? Tan antoy epektod sikatayo na inkioli to?
IMPANENGNENG NEN JEHOVA SO PAKAYARI TON TALOEN SO PATEY
8, 9. (a) Akin ya labay na saray lider na Judion relihyon ya nabantayan a maong so lubok nen Jesus? (b) Antoy agawa nen wala ray bibiin linmad lubok?
8 Nen inatey lay Jesus, saray saserdote tan Fariseo et linmad si Pilato tan imbaga ra: “Katawan, anonotan mi ya inkuan na saman ya impostor sanen mabilay ni, ‘Napaoli ak kayari taloy agew.’ Iganggan mo sirin a bantayan a maong so lubok anggad komatlon agew, ta pian sikatoy agbalot takewen na saray disipulo to tan ibaga ra ed totoon, ‘Sikatoy apaoli manlapud saray inaatey!’ tan magmaliw laingen a mas mauges iyan unor a pankunkunwari nen samay inmuna.” Oniay ebat nen Pilato: “Walaray guardia yo. La kayo tan bantayan yon maong itan.” Onman so ginawa ra.
9 Say bangkay nen Jesus et imponpon ed lubok ya sinaraan na baleg a bato. Labay na saray lider na Judion relihyon ya nabulok la ditay Jesus. Balet dumay gagala nen Jehova. Diad komatlon agew, nen linmad lubok si Maria Magdalena tan sananey nin Maria, akatulin la imay bato tan walay anghel ya akayurong ed satan. Imbaga na anghel ed saray bibii ya onloob irad lubok pian nanengneng dan mismo ya anggapo lay karga to. “Anggapo la dia,” so kuan na anghel, “ta apaoli la.” (Mat. 28:1-6) Mabilay si Jesus!
10. Anto ray insulat nen Pablo ya ebidensya ya apaoli si Jesus?
10 Pinaneknekan na saray agawgawa ed tinmumbok ya 40 agew ya talagan apaoli si Jesus. Oniay insulat nen apostol Pablo ed saray taga Corinto nipaakar ed satan: “Imbagak ed sikayo iray sankaimportantian a bengatla ya inawat ko met, salanti, say Kristo et inatey parad saray kasalanan tayo unong ed Kasulatan; tan sikatoy imponpon, tan diad komatlon agew et sikatoy pinaoli unong ed Kasulatan; tan sikatoy nampanengneng ed si Cefas, insan diad sikaran labindua. Kayari na satan et sikatoy nampanengneng ed masulok a limanlasus ya agagi diad sakey a pankanawnawa, a maslak ed sikara et mabilay ni anggad natan, balet say arum et inatey la. Kayari na satan et sikatoy nampanengneng ed si Santiago, insan diad amin ya apostol; balet kaunoran ed amin et sikatoy nampanengneng met ed siak a singa diad sakey a nianak a kulang na bulan.”
NO AKIN YA AMTA TAYON PINAOLI SI JESUS
11. Akin ya nibaga tayon say inkioli nen Jesus et agawa “unong ed Kasulatan”?
11 Say sakey ya rason ya amta tayon pinaoli si Jesus et lapud agawa so inkioli to “unong ed Kasulatan.” Impropesiya na Salitay Dios so kioli nen Jesus. Alimbawa, insulat nen David ya ‘say sakey a masanto’ na Dios et agto nanengneng so kabubulok. (Basaen so Salmo 16:10.) Nen Pentecostes 33 C.E., imbaga nen apostol Pedro ya ontutukoy itan ya propesiya ed si Jesus: “Amta to la [nen David] so nipaakar ed kioli na Kristo tan nansalita nipaakar ed satan, a sikatoy agpinaulyanan na Dios diad Hades tan ag-abulok so laman to.”
12. Siopa ray akanengneng ed si Jesus nen apaoli la?
12 Say komaduan rason ya amta tayon pinaoli si Jesus et lapud testimonya na dakel ya akatasi ed satan. Diad loob na 40 agew et nampanengneng si Jesus ed saray disipulo to diad hardin ya kawalaan na lubok tan diad dalan ya paonlad Emaus tan diad arum ni ran lugar. (Luc. 24:13-15) Diad saratan, sikatoy akitongtong ed saray indibidual, pati si Pedro, tan ed saray grupo. Aminsan ingen et nampanengneng si Jesus ed masulok ya 500 a totoo! On, agniburi ya apaoli si Jesus lapud testimonya na dakel ya akatasi.
13. Panon ya nanengneng ed seseg na saray disipulo ya segurado iran inmoli si Jesus?
13 Say komatlon rason no akin ya amta tayon pinaoli si Jesus et lapud seseg na saray disipulo to ya ipulong itan. Lapud maseseg dan tinasian so inkioli na Kristo, pinasegsegang ira, pinairap, tan pinatey ni ingen. No agpinaoli si Jesus
14. Akin ya manisia ka ya mabilay si Jesus?
14 Say komapat ya rason ya amta tayon pinaoli si Jesus et lapud wala ray ebidensyan sikatoy manuuley la natan bilang Ari tan Ulo na Kristianon kongregasyon. Bilang resulta, onlalaknab so tuan Inkakristiano. Kasin nagawa itan no agpinaoli si Jesus? Diad tua, ompan agtayo anggan kabat si Jesus no sikatoy agpinaoli. Balet lapud malet so basiyan na pananisia tayon mabilay si Jesus, amta tayon sikato so mangigigiya tan mangididirehi ed pangipupulong tayod maong a balita diad interon mundo.
NO ANTOY EPEKTOD SIKATAYO NA INKIOLI NEN JESUS
15. Akin ya say inkioli nen Jesus et mangiter ed sikatayo na pakpel ya manpulong?
15 Say inkioli nen Jesus et mangiiter ed sikatayo na pakpel ya manpulong. Diad 2,000 taon, saray kalaban na Dios et angusar na nanduruman paraan pian ontundan manpulong iray disipulo nen Jesus
16, 17. (a) Panon ya papaneknekan na inkioli nen Jesus ya tua so amin ya imbangat to? (b) Unong ed Juan 11:25, anton pakayari so inter na Dios ed si Jesus?
16 Papaneknekan na inkioli nen Jesus ya tua so amin ya imbangat to. Insulat nen Pablo ya no agpinaoli si Kristo, anggapoy kakanaan na pananisia tan panagpulong na saray Kristiano. Insulat na sakey a Bible scholar: “No ag-inmoli si Kristo, . . . kaskasian met iray Kristiano ta aloko irad baleg ya katilaan.” No aliwan tuay inkioli nen Jesus, saray salaysay diad Ebanghelyo et maermen labat ya istorya nipaakar ed maong tan marundunong ya too ya impapatey na saray kalaban to. Balet talagan binmilay lamet si Kristo, kanian apaneknekan ya tua so amin ya imbangat to, pati lay imbaga to ya nagawad arapen.
17 Imbaga nen Jesus: “Siak so kioli tan say bilay. Samay mangipapanengneng na pananisia ed siak, anggano sikatoy ompatey et ombilay lamet.” (Juan 11:25) Seguradon ontua itan ya imbaga to. Inikdan nen Jehova si Jesus na pakayari ya paolien iramay say ilalo ra et manbilay bilang espiritu diad tawen tan ontan met ed binilyon ya walaan na ilalon manbilay ya andi-angga diad dalin. Lapud bagat tan inkioli nen Jesus, naandi lay ipapatey. Agta lapud satan et napaseseg kan sungdoan so antokaman ya subok, tan makpel ni ingen ya arapen so ipapatey?
18. Antoy gagarantiyaan na inkioli nen Jesus?
18 Ipapaseguro na inkioli nen Jesus ya saray manayam ed dalin et naukom base ed saray maaron estandarte nen Jehova. Oniay imbaga nen Pablo ed grupo na lalaki tan bibii diad Atenas nensaman: “Inggeter [na Dios] so sakey ya agew pian ukomen toy mundo unong ed inkatunong diad panamegley na sakey a toon tinuro to, tan sikatoy angiter na garantiya ed amin a totoo diad impamaoli to ed sikato manlapud inaatey.” (Gawa 17:31) On, si Jesus so tinuro na Dios bilang Ukom, tan makaseguro tayon say pangukom to et patas tan maaro.
19. Antoy epektod sikatayo na panisia tayod inkioli nen Jesus?
19 Say panisia tayod inkioli nen Jesus et mamakiwas ed sikatayon gawaey linawa na Dios. No ag-inatey si Jesus tan ag-inmoli, ag-itayo nibulos ed panangaripen na kasalanan tan ipapatey. (Roma 5:12; 6:23) No ag-inmoli si Jesus, ompan ibaga tayo met ya: “Mangan tan oninum tayo sirin, ta nabuas et ompatey tayo.” (1 Cor. 15:32) Andi, aliwan saratan so iyuuna tayod bilay tayo. Imbes, papablien tayo so ilalon kioli tan uunoren tayoy panangigiya nen Jehova ed amin a bengatla.
20. Panon ya papaneknekan na inkioli nen Jesus so pakayari na Dios?
20 Papaneknekan na inkioli nen Jesus so pakayari nen Jehova ya ‘tumangan iramay masimoon a manaanap ed sikato.’ (Heb. 11:6) Agaylan pakayari tan karunongan so impanengneng nen Jehova diad impamaoli tod si Jesus ed imortal ya bilay diad tawen! Niarum ni, impanengneng ton sarag ton sumpalen so amin ya sipan to. Kaiba lad satan so sipan na Dios nipaakar ed espisyal ya “ilalak” ya walaan na importantin betang ed panresolbe ed isyu na inkasoberano. Pian nasumpal itan a sipan, kaukolan ya ompatey si Jesus tan onolid bilay.
21. Antoy epektod sika na ilalon kioli?
21 Agta misalsalamat kad si Jehova ta inter toy seguradon ilalo ya kioli? Oniay ipapaseguro na Kasulatan: “Nia! Say tolda na Dios et walad katooan, tan sikatoy miayam ed sikara, tan magmaliw iran totoo to. Tan say Dios a mismo et niwala ed sikara. Tan punasen to so amin a lua ed kamataan da, tan anggapo lay ipapatey, tan anggapo met lay panermen tan pannangis tan ot-ot. Saray datin bengatla et linmabas la.” Satan ya makapakelkelaw ya ilalo et impaamtad matoor ya apostol a si Juan, ya inkuan ed sikato: “Isulat mo, ta sarayan salita et napanmatalkan tan tua.” Siopay angipaamta ed si Juan na saratan ya nagawad arapen? Say apaolin Jesu-Kristo.


text:
Ipaawit Yod si Jehova so Amin a Kapagaan Yo
“Ipaawit yod [si Jehova] so amin a kapagaan yo, lapud iyaansakit to kayo.”—1 PED. 5:7.
1, 2. (a) Akin ya agtayo pankelawan no wala ray kapagaan tayo? (Nengnengen so litratod gapo na artikulo.) (b) Antoy aralen tayod sayan artikulo?
MANBIBILAY tayod panaon ya dakel so problema. Agaylay pasnok nen Satanas ya Diablo tan “siber-siber a singa managlem a leon, a manaanap na buagen to.” (1 Ped. 5:8; Apo. 12:17) Kanian agla pankelawan no akin ya no maminsan et napapagaan itayo anggano manlilingkor tayod Dios. Diad tua, saray matoor ya lingkor nen Jehova nensaman ya singa si Arin David et asali day ‘nanaburido.’ (Sal. 13:2) Si apostol Pablo et asali to met so ‘nampaga parad amin a kongregasyon.’ (2 Cor. 11:28) Balet antoy gawaen tayo no singa agtayo la nasarag iray kapagaan?
2 Tinulongan na maaron Ama tayo ed tawen iray lingkor to nensaman, tan tulongan to tayo met ya nasarag iray problema odino kapagaan. Oniay ipapaseseg na Biblia: “Ipaawit yod sikato so amin a kapagaan yo, lapud iyaansakit to kayo.” (1 Ped. 5:7) Panon mon nagawaan itan? Pantongtongan tayoy apatiran paraan ya makatulong—say impapuson pikakasi, pambasa tan pandalepdep ed Salita na Dios, ikerew na masanton espiritu na Dios, tan pangibaga na nalilikna ed napanmatalkan ya kaaro. Legan tayon aaralen iraya, nengneng mo ray praktikal ya paraan a sarag mon iyaplika.
“IPASAKBAT MOD SI JEHOVA SO AMBELAT YA AWIT MO”
3. Panon mon ‘ipasakbat ed si Jehova so ambelat ya awit mo’ diad pikakasi?
3 Say unonan nagawaan tayo et say iyasingger ed si Jehova panamegley na impapuson pikakasi. No wala ray aarapen tayon situasyon ya ag-ondeen so nonot tayo, natatakot, odino napapagaan itayo, ibalikas tayod maaron Ama tayod tawen so walad puso tayo. Akikasi si David ed si Jehova: “O Dios, dengel mo pay pikakasik.” Insan diad satan lanlamang ya salmo et imbaga to: “Ipasakbat mod si Jehova so ambelat ya awit mo, tan tulongan to ka.” (Sal. 55:1, 22) Kayarim ya ginawa so anggaay nayarian mo pian resolbien so problema, mas baleg so nitulong na impapuson pikakasi nen say panaburido. Balet panon a makatulong so pikakasi pian agka natalo na pakakaaburido tan ermen?—Sal. 94:18, 19.
4. Akin ya importante so pikakasi no napapagaan itayo?
4 Basaen so Filipos 4:6, 7. Sarag nen Jehova ya ebatan so sinsero, impapuso, odino masimoon iran kerew tayo. Panon? Ikdan to tayoy kalmadon isip tan puso. Dakel lay akaeksperiensya ed satan. No mapagpaga tan ngalngali la ra onsuko lapud problema, iikdan ira na Dios na kareenan tan inkakalmado ya palumbasan toy pakatalos na too. Sarag mo met itan ya naeksperiensya. Tandaan, “say kareenan na Dios” et nadaeg toy anggan anton problema ya arapen mo. Makapanmatalek kad sayan maaron sipan nen Jehova: “Agka ompapaga, ta siak so Dios mo. Pabiskegen ta ka, on, tulongan ta ka.”—Isa. 41:10.
DEEN NA NONOT YA IITER NA SALITAY DIOS
5. Panon a makatulong so Salitay Dios pian nawalaan kay deen na nonot?
5 Say komaduan paraan pian nawalaay deen na nonot et diad pambasa tan pandalepdep ed saray teksto ed Biblia. Akin ya importante itan? Nabasa ed Biblia iray praktikal ya espiritual a bilin ya makatulong ed sikan napaliisan, nabawasan, odino natalonaay kapagaan mo. Agmo ibabaliwala so tulong tan ligliwan niiter na Salitay Dios lapud wadtan so karunongan na Amalsa. Legan mon dadalepdepen iray kanonotan na Dios—diad agew o labi—tan iisipen mo no panon mon niyaplika iray praktikal ya bilin na Biblia, seguradon napabiskeg kan maong. Espisipikon inkonekta nen Jehova so panagbasa ed Salita to ed pagmaliw ya ‘makpel tan mabiskeg’ tan ‘ag-ontatakot o onkekebbiew.’—Jos. 1:7-9.
6. Antoy maabig ya epektod sika na saray salita nen Jesus?
6 Diad Salita na Dios et nabasa tayo ray makaligliwan imbaga nen Jesus. Nainawaan iray ondedengel ed sikato lapud saray salita tan bangat to. Labalabay na totoo so onasingger ed sikato lapud pinakalma to ray naaaburidon puso ra, pinabiskeg to ray makapuy, tan niligliwa to ray nadi-depress. (Basaen so Mateo 11:28-30.) Maaro ton inkonsidera so espiritual, emosyonal, tan pisikal a pankaukolan na arum. (Mar. 6:30-32) Anggad natan et siansia nin tutulongan itayo nen Jesus. Sarag to kan tulongan ya singa ginawa tod saray apostol ya kaiba ton nambiahe nensaman. Agkaukolan ya nakaibam ni si Jesus pian naliknam so tulong to. Bilang Ari ed tawen, tuloytuloy ya ipapanengneng nen Jesus so panangiyansakit tod sikatayo. Kanian no mapaga ka, mapangasi to kan “tulongan” diad “dugan panaon.” On, natulongan ka saray salita nen Jesus pian nasarag mo ray problemam tan ikdan to kay ilalo tan pakpel.—Heb. 2:17, 18; 4:16.
SARAY KUALIDAD YA PAWALAEN NA ESPIRITUY DIOS
7. Antoy ebat na Dios no onkerew kay masanton espiritu?
7 Impromisa nen Jesus ya seguradon ikdan nen Jehova na masanton espiritu iramay onkerew ed Sikato. (Luc. 11:10-13) Saya so komatlon makatulong pian nabawasay kapagaan mo—say bunga na espiritu. Saray positibon kualidad ya papawalaen na aktibon puersa na Dios so pakapatnagan na personalidad na makapanyarin-amin a Dios. (Basaen so Galacia 5:22, 23; Col. 3:10) Legan mon babayuboan so bunga na satan ya espiritu, mas ondakep so relasyon mod arum. Kanian napaliisan mo ray situasyon ya panlapuay kapagaan. Isip mo pa no panon ya makatulong ed sika so bunga na espiritu.
8-12. Panon kan natulongan na bungay espiritu na Dios pian nasarag o napaliisan moy makapa-stress iran situasyon?
8 “Aro, liket, kareenan.” No gagawaen moy anggaay nayarian mon respetoen so arum, mas mainomay mon arapen iray negatibon emosyon mo. Akin ey? No ipapanengneng moy panangaro, panamabli, tan galang, napaliisan mo ray situasyon ya panlapuay kapagaan.—Roma 12:10.
9 “Anos, kaabigan, kamaongan.” Ipapaseseg moy mareen tan maong ya ulopan no uunoren mo yan bilin: “Ipanengneng yoy kaabigan ed sakey tan sakey, magmaliw kayon maabagey, a mabulos kayon manpeperdonaan.” (Efe. 4:32) No iyaplikam itan, napaliisan mo ray situasyon ya panlapuay paga. Sakey ni, mas naanosan moy ag-inkaperpekto na arum.
10 “Pananisia.” Kaslakan ya say sengegan na kapagaan tayo et kuarta tan materyal a kaykayarian. (Pro. 18:11) Balet, makatulong so mabiskeg a pananisia tayod panangaro nen Jehova pian nalabanan odino napaliisan tayoy manpaga. Akin ey? Agka tanto mapaga no unoren moy pinuyanan a simbawa nen apostol Pablo ya ‘mankontento ed saray bengatlan walad sika.’ Inyarum to: “Ta inkuan na Dios: ‘Agta kan balot taynanan, tan agta kan balot paulyanan.’ Diad ontan et makapanmatalek itayo tan ibaga tayo: ‘Si Jehova so mananulong ko; agak ontakot. Antoy nagawaan na too ed siak?’”—Heb. 13:5, 6.
11 “Inkaulimek, panangontrol ed sarili.” Talagan praktikal tan epektibo so pangipanengneng ed saratan ya kualidad. Kanian, napaliisan moy makapanggawa na panaburidoan mo. Maong met so epekto ed sika no paliisan moy “paneem-em na sakit na linawa, pasnok, sanok, paneyag, tan makapasakit a salita.”—Efe. 4:31.
12 Diad tua, kaukolan moy manpaabeba “diad silong na mabiskeg a lima na Dios” tan ‘ipaawit mod sikato so amin a kapagaan mo.’ (1 Ped. 5:6, 7) Tan legan mon aaraley magmaliw ya mauyamo, naawat moy pabor tan suporta na Dios. (Miq. 6:8) No antam so limitasyon na laman, nonot, tan emosyon mo, napaliisan moy sobran manpaga, lapud manmatalek kad Dios.
“AGKAYON BALOT MAPAGPAGA”
13. Antoy labay ya ibaga nen Jesus nen inkuan ton “agkayon balot mapagpaga”?
13 Diad Mateo 6:34 (basaen), nabasa tayo yan bilin nen Jesus: “Agkayon balot mapagpaga.” Balet singa mairap itan ya unoren. Antoy tutukoyen nen Jesus ed satan ya imbaga to? Agto labay ya ibagan aglan balot nasali na saray lingkor na Dios so manpaga; amta tayo la imay imbaga nen David tan Pablo ed saya. Balet tutulongan nen Jesus iray disipulo to pian natalosan da ya agnaresolbe na alabas o graben panagpaga iray problema. Walan-walay problema kada agew, kanian agla itan nepeg ya aruman na pampaga ed apalabas odino arapen. Panon kan nainawaan no unoren moy bilin nen Jesus?
14. Antoy gawaen mo pian agmo la pampagaan iray lingom nensaman?
14 Nayarin napapagaan so arum lapud saray ginawa o lingo rad apalabas. Posiblin nakokonsiensian maong so sakey ed saray ginawa to nensaman, anggano abaybayag la. Walay panaon ya say pakalikna nen David et ‘onsasakbong ed ulo to iray lingo to.’ Inamin to: “Manugaog ak lapud maer-ermen so pusok.” (Sal. 38:3, 4, 8, 18) Diad ontan iran situasyon, antoy maong ya gawaen nen David? Antoy ginawa to? Sikatoy nanmatalek ed panangasi tan panamerdona nen Jehova. Matalek ton imbaga: “Maliket so too ya aperdona la ed insumlang to.”—Basaen so Salmo 32:1-3, 5.
15. (a) Akin ya agtayo kaukolan ya pampagaan iray kaplesan a nagagawa? (b) Anto ray praktikal a nagawaan tayo pian nabawasay kapagaan tayo? (Nengnengen so kahon ya “ Saray Praktikal a Paraan Pian Nabawasay Kapagaan.”)
15 No maminsan, nayarin napagaan kad saray kaplesan ya nagagawa. Singa bilang, nen insulat nen David so Salmo 55, sikatoy natatakot lapud napepeligroy bilay to. (Sal. 55:2-5) Anggaman ontan, agto inabuloyan ya naandi so talek tod si Jehova lapud satan ya kapagaan. Impikasi to ray problema to, balet ta nanggawa met na saray praktikal a paraan pian naarap toy panlalapuan na saratan. (2 Sam. 15:30-34) Makaaral tayod si David. Imbes ya manpatalo ed saray kapagaan, manggawa tayoy paraan pian naarap iratan insan tayo la ipalima ed si Jehova.
16. Akin ya makapabiskeg na pananisia so kabaliksan na ngaray Dios?
16 No maminsan, ompan masyadon panaburidoan na sakey a Kristiano iray posiblin nagawa ed arapen. Balet, agtayo kaukolan ya pampagaan o panaburidoan iray bengatla ya agni agawa. Akin? Lapud kaslakan et agmet nagagawa iray negatibon iisipen tayo. Sakey ni, anggapoy situasyon ya agsarag a kontrolen na Dios ya pangipapasakbatan tayod amin ya kapagaan tayo. Say mismon ngaran to et mankabaliksay “Pagmamaliwen To.” (Exo. 3:14) Lapud satan ya kabaliksan na ngaray Dios, nailaloan tayon sarasarag ton sumpalen iray gagala to parad saray lingkor to. Makaseguro itayo ya bendisyonan na Dios iray matoor tan tulongan to ran nasarag day kapagaan da nipaakar ed apalabas, kaplesan, tan arapen.
IBAGAM SO NALILIKNAM
17, 18. Akin et makatulong no ibagam ed arum so kapagaan mo?
17 Say komapat ya paraan ya makatulong ed sikan nasarag iray kapagaan mo et no ibagam itan ed panmamatalkan mo. Nayarin natulongan ka na asawam, maapit ya kaarom, odino elder ed kongregasyon pian nainawaan ka. “Say kapagaan ed puso na too so mamapabelat ed satan, balet say maabig a salita so mamaliket ed satan.” (Pro. 12:25) Baleg so nitulong na prangka tan matuan tongtongan pian natalosan tan nasarag mo ray problemam. Ibabaga na Biblia: “Agnasumpal iray plano no anggapoy pantotongtong, balet walay nagawaan no dakel so mananimbawa.”—Pro. 15:22.
18 Tutulongan met nen Jehova iray Kristiano ya nasarag iray kapagaan da diad saray sinimban aral ed kongregasyon. Nakaibam ditan iray agagi ya mangiyaansakit ed sika tan labay dan pasesegen so balang sakey. (Heb. 10:24, 25) Makatulong so ontan ya ‘pampapasesegan’ pian ombiskeg so espiritualidad mo tan mas mainomay mon arapen iray kapagaan mo.—Roma 1:12.
SAY RELASYON MOD DIOS SO MANUNAN MAMABISKEG ED SIKA
19. Akin et makaseguro kan makatulong so relasyon mod Dios pian ombiskeg ka?
19 Imanoen no panon ya naaralan na sakey ya elder ed Canada so kaimportantian na pangipasakbat ed si Jehova na kapagaan to. Makapa-stress so trabaho to bilang maestro tan counselor ed eskuelaan, tan walay anxiety disorder to. Antoy akatulong ed sayan brother? Inkuan to: “Manuna ed amin, baleg so nitulong na impamabiskeg kod relasyon kod si Jehova pian nasarag koy problemak ed emosyon. Importante so suporta na saray tuan kakaaro tan agagi diad panaoy kapagaan. Prangka tan matuan ibabagak ed si asawak so amin ya naliliknak. Baleg met so nitulong na saray kaparak ya elder tan say manangasikaso na sirkito mi pian nipetek so panmoriak. Nampa-doktor ak met, inayos koy eskedyul ko, tan impanaon koy manrelaks tan man-exercise. Kalkalnan nakokontrol ko lay sarilik. No wala ray bengatlan agko kontrolado, ipapalimak lad si Jehova iratan.”
20. (a) Panon tayon ipaawit ed Dios iray kapagaan tayo? (b) Antoy aralen tayod onsublay ya artikulo?
20 Bilang sumaryo, naaralan tayo ya importantin ipaawit tayod Dios iray kapagaan tayo diad panamegley na impapuson pikakasi, tan pambasa tan pandalepdep ed Salita to. Naaralan tayo met ya importantin bayuboan tayoy bunga na espiritu to, ibagay nalilikna ed panmamatalkan tayo, tan milimog ed saray agagi pian napaseseg itayo. Diad onsublay ya artikulo, pantongtongan tayo no panon itayon papabiskegen nen Jehova panamegley na ilalo tayo ed arapen.—Heb. 11:6.


text:
Kapigay Nepeg Ti’n Pansiansian Aliing
Ibangat Yo Iray Anak Yo
Kapigay Nepeg Ti’n Pansiansian Aliing
ONABOBON ka seguro ya dapat aliing kan lanang no wala kad eskuelaan. Dakel so mantemeg ed klase ra, balet ta pian makaaral ka, kaukolan ya alistoy nonot mo. Nayarin oonla ka met ed Kingdom Hall pian manaral na Biblia.
Antoy gawaen mo pian lanang ka ya aliing?— * Makatulong so iyugip a masakbay. Maabig met so ilirep a magano ed ngarem. Laen ti’ pan alimbawa so agawad sakey a kalangweran ya akaugip legan a manpapaliwawa si apostol Pablo diad pegley labi. Basaen ed Biblia so Gawa kapitulo 20, bersikulo 7 anggad 12, tan nengnengen no antoy agawa.
Bibisitaen nen Pablo so kongregasyon ya asingger ed daongan diad syudad na Troas. Ibabaga na Biblia a si Pablo so “onla la diad ontumbok ya agew,” kanian “dinukeyan toy paliwawa to anggad pegley-labi.” Nabasa tayo: “Akayurong diad bintana so sakey a malangwer a lakin manngaran na Eutico, tan akaugip legan a manpapaliwawa si Pablo.” Antoy sinmublay ya agawa?—
Naplag si Eutico “manlapud komatlon grado.” Tampol ya inmepas si Pablo tan saray arum ya wadman, balet ta inatey la. Kasin naimadyin mo so ermen ya alikna ran amin? — Ibabaga na Biblia ya nilakap nen Pablo si Eutico. Insan inkuan to: ‘Agki’ la mapaga. Maong la!’ Binilay na Dios si Eutico!
Antoy naaralan tayo nipaakar ed Dios diad sayan agawad si Eutico?— Manuna ed amin, si Jehova ya Ama tayon walad tawen et sarag ton bilayen iray inaatey, kaiba la ray ugugaw. Natatalosan tan inaro ka nen Jehova, mas ni nen saray atateng mo. Nen wadiad dalin si Jesus, impanengneng to so panangiyansakit na Ama to sanen nilalakap tan benibendisyonan to ray ugugaw. Binilay to met iray kalangweran, kaiba la imay 12 años ya bii.
Antoy naliliknam ed pakaamtan inaro ka na Dios?— On, napakiwas tayon aroen si Jehova tan unoren iray ibabaga To. Panon tayon nipanengneng a Sikatoy inaro tayo?— Say sakey a paraan et diad pangibagan sikatoy inaro tayo. Inkuan nen Jesus: “Inarok so Ama.” Balet ta agto labat imbaga ya inaro toy Dios. Impanengneng to itan diad gawa.
Inunor nen Jesus so Dios. “Gagawaen kon naynay iray makapaliket ed sikato,” so inkuan to. Ontan met sirin so gawaen tayo. Tan pian napaliket si Jehova tan say anak to, si Jesus, gawaen tayoy anggaay nayarian tayon mansiansian aliing no kapigan kakkaukolan.
Basam ed Bibliam
[Paimano ed leksab]
^ par. 4 No ugaw so pangibabasaan yo, say dash (—) so mangipanonot ed sikayon ontunda tan paebatan ed ugaw so tepet.


text: 3 Agagik, aliwan amin ed sikayo et nepeg a magmaliw a managbangat, lapud amta tayo a makaawat itayo na mas ambelat a panangukom.2 Ta amin tayo et naynay a nalilingo.* No walay agnalilingo ed panagsalita to, sikatoy ayadyari, a nakontrol to met so interon laman to.3 No inan tayoy pakalat iray sangi na saray kabayo pian ontulok ira ed sikatayo, napatulok tayo met so interon laman da.4 Nia! Anggan saray baloto, anggano abalbaleg iratan tan itutulak na mabiskeg a dagem, saratan so niiwas-iwas na melmelag a timon ed inerman a labay a pangipaarapan na too a mamebemben ed satan.5 Kanian ontan met, say dila et melmelag a kabiangan na laman ingen ta makapanggawa na alablabas iran panagpasirayew. Nia! Anggan say melag ya apoy et napoolan to so maaw-awang a kakiewan!6 Sirin, say dila et sakey ya apoy. Diad amin a kabiangan na laman tayo, say dila so napno na kaugsan, lapud dudutakan toy interon laman tan popoolan toy interon panagbilay na sakey tan poolan itan na Gehenna.*7 Ta say amin a klase na atap ya ayep ontan met iray manok tan say pinalsan onkukurong tan pinalsa ed dayat et papaamoen tan napapaamo la na katooan.8 Balet say dila et agnapaamo na anggan siopa ed katooan. Sakey a bengatlan agnakontrol tan makaderal, a napno na makapatey a samal.9 Uusaren tayo itan pian idayew si Jehova, say mismon Ama, ingen ta uusaren tayo met itan pian isamba iray totoo ya apalsan “kaulibay na Dios.”10 Diad saksakey a sangi et ompapaway so panangidayew tan panag-ayew.Aliwan manepeg, agagik, a sarayan bengatla et mantultuloy a nagawa ed onian paraan.11 Kasin ompaway ed saksakey a subol so masamit tan ampait a danum?12 Agagik, kasin makapanbunga na olibo so kiew ya igos odino say ubas et makapanbunga na igos? Say maasin a subol et agmet mamawala na masamit a danum.13 Siopa ed sikayo so marunong tan makatalos? Ipanengneng to itan diad panamegley na maabig a kagagawa to, diad saray gawa ya atekepan na inkauyamo a manlalapud karunongan.14 Balet no walad kapusoan yo so alabas ya imon tan makolkol ya awawey, agkayo komon manpapasirayew tan mantitila sumpad katuaan.15 Aliwa iyan karunongan a manlalapud tagey, noagta mangaraldalin, inaayep, tan dinedemonyo.16 Ta no iner so kawalaan na imon tan pankokolkol, diman so kawalaan na gulo tan amin a mauges a bengatla.17 Balet say karunongan a manlalapud tagey, unona ed amin et malinis, insan mareen, makatunongan,* akaparaan ya ontulok, napno na panangasi tan maong a bungabunga, agmanangidumaduma, agmansimpisimpitan.18 Niarum ni, say bukel na bungay inkatunong et intanem diad mareen iran kipapasen parad saramay mikakareenan.


text:
Nanresultad problema iray kasalanan tan impanrebelde (5)
1 Say mensahe nen Jehova a sinmabi ed si Miqueas*+ a taga Moreset, diad panaon na arari na Juda+ a si Jotam,+ Ahaz,+ tan Hezekias,+ tan anengneng to iya ed pasingawey nipaakar ed Samaria tan Jerusalem:2 “Dengel kayo, amin yon totoo!Talineng ka, O dalin tan say amin a walad sika,Tan mantasi komon so Soberanon Katawan a Jehova sumpad sikayo+—Si Jehova manlapud masanton templo to.3 Ta ompaway si Jehova manlapud pasen to;Sikatoy onleksab tan onggatin ed saray atagey a pasen ed dalin.4 Natunaw iray palandey ed leksab na saray sali to,+Tan onletak iray lawak,*Singa sebo* a natunaw lapud apoy,Singa saray danum ya onaagus ed aralem a kelas.5 Nagawa irayan amin lapud impanrebelde na Jacob,Lapud saray kasalanan na sankaabungan na Israel.+Siopay natetel lapud impanrebelde na Jacob?Agta say Samaria?+Tan siopay natetel lapud saray atagey a pasen na Juda?+Agta say Jerusalem?6 Pagmaliwen kon bunton na geray ed uma so Samaria,Sakey a pasen a pantaneman na saray kaubasan;Ibasileng* kod lawak iray bato to,Tan igebak iray pundasyon to.7 Namisimisi so amin ya imahen to,+Tan napoolan so amin a regalon inawat to bilang upa to.*+Deralen ko so amin ya idolo to.Ta atipon to iratan lapud saray upa tod pilalawanan to,Tan magmaliw lamet iratan ya upa parad paabang a bibii.”8 Onakis ak tan manugaog ak lapud satan;+Manakar ak a kasalisali tan lakseb.+Onakis ak a singa saray ason jakal,Tan manermen ak a singa saray ostrits.9 Ta agla natambal so sugat to;+Akasabi itan ya anggad Juda.+Kinmayat so salot anggad puerta na syudad na totook, diad Jerusalem.+10 “Agyo itan ipapakabat diad Gat;Agkayon balot onaakis.Mantulintulin kayod dabok diad Bet-afra.*11 Taynan kayon labos tan kababaing, O sikayo ran manaayam* ed Safir.Agni pinmaway iray manaayam* ed Zaanan.Walay nagawan pannangis diad Bet-ezel, tan ekalen na satan ed sikayo so suporta to.12 Ta maabig so inalagar na saray manaayam* ed Marot,Balet mauges so indapo nen Jehova diad puerta na Jerusalem.13 Isinta yoy karwahe ed saray kabayo, O sikayo ran manaayam* ed Lakis.+Sikayo so sengegan na impankasalanan na biin anak na Sion,Ta aromog ed sika iray impanrebelde na Israel.+14 Kanian mangiter ka na saray regalon panamatanir ed Moreset-gat.Saray kaabungan na Aczib+ et nagmaliw a makapalikdo ed arari na Israel.15 O sikayo ran manaayam* ed Maresa,+ iyakar kod sikayo so managsakop.*+Onsabi ya anggad Adulam+ so gloria na Israel.16 Manpakalbo kayo, tan kiskisan yoy ulo yo parad saray pinabli yon ananak.Manpakalbo kayo a singa ulo na agila,Lapud niyarawi rad sikayo tan nibantak ira ed arum a dalin.”+
Paimanod leksab
^ Arum a porma na ngaran a Miguel odino Miqaias, a mankabaliksay “Siopa so Mipara ed si Jehova?”


text:
Antoy Ibabaga na Biblia Tungkol ed Saray Dinosaur?
Say ebat na Biblia
Anggapoy direktan nabasa ed Biblia tungkol ed saray dinosaur. Balet, ibabaga na Biblia ya say Dios et ‘pinalsa to so amin a bengatla,’ kanian nibagan kaiba ira ed saray ginawa na Dios. * (Apocalipsis 4:11) Anggano ag-espisipikon binitla iray dinosaur, posiblin kaiba iray dinosaur ed sarayan abitlan klase na pinalsa:
“Angkakabaleg ya ayep ed dayat.”—Genesis 1:21.
“Amin ya onkukurong ya ayayep.”—Genesis 1:25.
“Atap ya ayayep.”—Genesis 1:25.
Kasin nan-evolve iray dinosaur ed arum ya ayayep?
Imbes ya kalkalna ya niwala iray dinosaur lapu kuno ed evolution, ipapanengneng na saray fossil record ya tamtampol irayan niwala. Susuportaan na saya so ibabaga na Biblia ya pinalsa na Dios so amin ya ayayep. Singa bilang, dineskribe na Salmo 146:6 so Dios bilang say “nanggawa na tawen tan dalin, say dayat, tan amin a wadtan.”
Kapigan nambilay iray dinosaur?
Dineskribe na Biblia ya legan na komalima tan komanem ya agew * na impamalsa, ginawa iray ayayep ed dayat tan ed dalin. (Genesis 1:20-25, 31) Kanian ipapanengneng na Biblia ya talagan nambilay iray dinosaur ed loob na andukey ya panaon.
Kasin dinosaur iray Behemot tan Leviatan?
Andi. Agsegurado no anton talaga irayan ayayep ya abitlad libro na Job. Mabetbet balet ya ipapasen ya say Behemot et hippopotamus tan say Leviatan et buwaya. Mikonektaan iya ed deskripsion ya nabasa ed Biblia. (Job 40:15-23; 41:1, 14-17, 31) Balet say terminon “Behemot” tan “Leviatan” et agnayarin ontukoy ed saray dinosaur. Imbaga na Dios ed si Job ya obserbaan ton maong irayan ayayep, tan nambilay si Job ed panaon ya abaybayag lan naandi iray dinosaur.—Job 40:15-23; 41:1, 14-17, 31.
Antoy agawa ed saray dinosaur?
Anggapoy ibabaga na Biblia no panon ya naandi iray dinosaur. Balet, ibabaga to ya amin a bengatla et apalsa ‘lapud linawa’ na Dios, kanian walay gagala na Dios no akin ya ginawa to iray dinosaur. (Apocalipsis 4:11) Nen asumpal la itan ya gagala, inabuloyan na Dios ya naandi la ray dinosaur.
^ Base ed rekord na saray akotkot ya fossil, talagan nambilay iray dinosaur. Diad tua, ipapanengneng na rekord ya walay panaon ya dakdakel so dinosaur ya nanduruma so klase tan kabaleg da.
^ Diad Biblia, say salitan “agew” et nayarin ontutukoy ed panaon ya onabot na libolibo iran taon.—Genesis 1:31; 2:1-4; Hebreo 4:4, 11.


text:
SEKSION 2
Panangipulong ed Panarian—Pangiyaabawag ed Maong a Balita Diad Interon Mundo
ASAKBAY kan namparaan pian manpulong ta day off mo. Medyo nangingirasan ka ta naksawan ka ni. Balibali ni komoy manpainawa! Balet impikasim itan tan desidido kan onla. Say aka-partner mo et matoor ya maedad lan sister tan apaseseg kad anos tan kaabigan to. Legan yon manpupulong, anonotan mon inanabang met na agagi ed interon mundo so parehon mensahe, uusaren day parehon literatura, tan minanabang irad parehon panangipasal. Kanian kasempet mo, maligligsa ka. Maliket ka ta nampulong ka!
Diad panaon tayo, say Kristianon ministeryo so manunan kimey na Panarian na Dios. Impasakbay nen Jesus ya diad kaunoran iran agew et onlaknab so panagpulong a kimey. (Mat. 24:14) Panon ya nasusumpal iyan propesiya to? Diad sayan seksion, aralen tayoy nipaakar ed saray totoo, paraan, tan uusaren ya importantid Kristianon ministeryo, tan ontutulong ed minilyon a totoo pian namoria da ya talagan tua so Panarian na Dios.
DIAD SAYAN SEKSION
KAPITULO 6
Totoon Manpupulong—Mabulbulos ya Iyapay na Saray Ministro so Inkasikara
Akin et matalek si Jesus ya wala ray mabulos ya onsuportad sikato diad kaunoran iran agew? Panon mon nipanengneng ya aanapen mo nin unona so Panarian?
KAPITULO 7
Saray Paraan ed Panagpulong—Pangusar ed Amin a Paraan Pian Napulongan Iray Totoo
Aralen iray nanduruman paraan ya inusar na totoo na Dios pian nipulong so maong a balita ed mas dakel a totoo antis ya onsabi so anggaan.
KAPITULO 8
Saray Uusaren ed Panagpulong—Pangipa-publish na Literatura Parad Totoo
Panon ya papaneknekan na kimey tayon panagpatalos ya susuportaan itayo nen Jesus? Anto ran katuaan nipaakar ed saray publikasyon tayo so akakombinse ed sikan tua so Panarian?
CHAPTER 9
Resulta na Panagpulong—‘Saray Kaumaan et Amputi la Parad Panag-ani’
Imbangat nen Jesus ed saray disipulo to so duaran importantin leksion nipaakar ed malaknab ya espiritual ya panag-ani. Antoy epekto na saratan ed sikatayo natan?


text:
PARAAN PIAN NAARAP IRAY SENGEGAN NA PROBLEMA
Edukasyon ed no Antoy Duga tan Aliwa
Legan na field trip, wala ray teenager ya inakusaan a nanggaway seksual a panangabuso ed kapara dan laki ya estudyante. Amin da et manaaral ed sikat ya eskuelaan ed Canada. Kayarin agawa itan, insulat nen Leonard Stern diad newspaper ya Ottawa Citizen: “Agto labay ya ibaga ya no intelihente, de-aral, tan mayaman iray kabataan et agla ra manggaway mauges.”
Imbaga met nen Stern: “Iilaloan ya say sankaimportantian ya ibangat komon na atateng ed anak da et no anto so duga tan aliwa. Balet say talagan nagagawa, mas pampapagaan ni na dakel ya atateng so paneskuela tan pampayaman na anak da.”
Siempre importante met so panaral ed eskuelaan. Balet anggan say sankaabigan lan edukasyon et agto naekal iray aliwliwan ugali odino mauges ya tendensia. Pakalaan tayo sirin na klase na edukasyon ya makapangekal ed saratan ya makapuy ya ugali—ya mangigiya ed no antoy duga tan aliwa?
EDUKASYON YA MANGIGIYA ED NO ANTOY DUGA TAN ALIWA
Say Biblia et singa espiho. No onnengneng tayo ed satan, nanengneng tayo ray limitasyon tan kakapuyan tayo. (Santiago 1:23-25) Balet aliwan satan labat so nagawaan na Biblia. Tulongan itayo met na satan ya manguman, nawalaan na maong iran ugali ya manresulta ed tuan kareenan tan pankakasakey. Kaibad saratan iray kamaongan, kaabigan, anos, kontrol ed sarili, tan aro. Say aro et tatawagen ni ingen ya “perpekton bedber na pankakasakey.” (Colosas 3:14) Akin et nikadkaduman maong so aro? Imanoen so ibabaga na Biblia.
“Say aro et maanos tan maomaong. Say aro et aliwan maimon. Agmanlalastog, agmanpapaatagey, ag-onkikiwas a mabanday, agto aanapey dilin pankaabigan to, agmainomay a manpasnok. Agmanbibilang na impakasakitan. Agto panliliketan so ag-inkatunong [kaugsan], noagta panliliketan toy katuaan. Itetepel toy amin a bengatla, . . . mansusungdo ed amin a bengatla. Say aro et agbalot mangangga.”—1 Corinto 13:4-8.
“Say aro et agmanggagaway mauges ed siopaman.”—Roma 13:10.
“Manuna ed amin, nawalaan kayo komon na aralem a panangaro ed sakey tan sakey, lapud sasakoban na aro so dakel a kasalanan.”—1 Pedro 4:8.
No kaibam iray mangaaro ed sika, antoy naliliknam? Liktar? Protektado? Kalmado? On, antam ya say pankaabigan mo so iisipen da, tan agda kan balot labay ya sakitan.
Lapud panangaro, napapakiwas so totoo ya mansakripisyo, uumanen da ni ingen so kabibilay da parad arum. Singa bilang, sanen saysakey a lakin tawagen tayod ngaran ya George et awalaan la na apo, labalabay ton nakaiba so apo to. Balet walay problema. Masigarilyo si George, tan aglabay na manugang to ya sikatoy mansigarilyo no kaiba toy apo to. Antoy gawaen nen George? Anggano sikatoy 50 taon lan mansisigarilyo, intunda to itan ya bisyo to parad apo to. On, talagan mabiskeg so panangaro!
Tulongan itayo na Biblia pian nawalaan na maong iran ugali, singa say kamaongan, kaabigan, tan lalo la say panangaro
Say kualidad ya panangaro et sarag tayon aralen. Baleg so nagawaan na saray atateng pian nibangat dad ananak da so mangaro. Papakanen tan proprotektaan da iray ananak da tan aasikasoen da ra no nasakitan odino mansakit ira. Saray maong ya ateng et mitotongtong ed ananak da tan ibabangat da ra. Didisiplinaen da ra, kaiba lay pangibangat dad sikara na saray prinsipyo ed no antoy duga tan aliwa. Ontan met, saray maong ya atateng et mangipapanengneng na maong ya alimbawa ya aligen na ananak da.
Makapaermen balet ta wala ray ateng ya agda nagagawaan so responsabilidad da. Labay to kasin ibaga ya anggapo lay ilalo na saray anak dan magmaliw ya maong a too? Andi! Anggan saray matatken la, kaiba la ray binmaleg ed magulon pamilya, et asarag day manguman, nagmaliw iran maaro tan napanpiyaan. Nanengneng tayod onsublay ya artikulo, ya anggan saramay ipapasen na arum ya imposible lan manguman et anguman!